Mahkamah benar pembangunan Hutan Simpan Bukit Cherakah digantung sementara

SHAH ALAM, 13 Muharam 1444H, Khamis – Mahkamah Tinggi hari ini membenarkan permohonan dua badan bukan kerajaan (NGO) alam sekitar untuk menggantung sementara tindakan Kerajaan Negeri Selangor membenarkan pembangunan di Hutan Simpan Bukit Cherakah.

Peguam Rajesh Nagarajan, yang mewakili Pertubuhan Pelindung Khazanah Alam (PEKA) dan Persatuan Rimba Komuniti Shah Alam (SACF), berkata Hakim Shahnaz Sulaiman membuat keputusan itu pada prosiding yang berlangsung secara dalam talian hari ini.

“Mahkamah juga menetapkan 28 Sept ini untuk pendengaran permohonan kebenaran semakan kehakiman oleh dua pertubuhan itu,” katanya ketika dihubungi Bernama.

Minggu lepas, PEKA dan SACF memfailkan permohonan untuk semakan kehakiman bagi mencabar keputusan Kerajaan Negeri Selangor, Majlis Eksekutif negeri, Pengarah Jabatan Perhutanan Negeri serta Jabatan Tanah dan Galian Petaling pada 20 Nov 2000 untuk menyahwartakan hutan simpan itu.

Mereka menamakan Kerajaan Negeri Selangor, Majlis Eksekutif negeri, Pengarah Jabatan Perhutanan Negeri serta Jabatan Tanah dan Galian Petaling sebagai responden.

Kedua-dua NGO berhasrat mencabar keputusan responden atas alasan adalah tidak rasional untuk kesemua pihak terbabit membenarkan pembangunan di atas tanah seluas 406.22 hektar itu melalui pelaksanaan keputusan yang telah dibuat 22 tahun lepas selain menyifatkannya sebagai ‘lapuk.’

Mereka juga memohon pengisytiharan mengenai keperluan untuk mengadakan siasatan awam berkaitan pembangunan hutan simpan itu seperti yang termaktub di bawah Enakmen Akta Perhutanan Negara (Pindaan) 2011. – Bernama


Benarkah DAP sudah ditolak di Sabah?

SECARA jujurnya, DAP masih kuat dan kukuh di kawasan-kawasan terutamanya bandar-bandar di seluruh pelusuk Malaysia baik di Semenanjung mahupun di Sabah dan Sarawak. Perhalusi apa yang berlaku pada PRN Sabah baru-baru ini. Terbukti mereka masih kuat apabila bilangan yang menyokongnya tidak pun berkurangan. Mengapa?

Mungkin boleh disimpulkan seperti berikut:

1. Cina tetap bersatu dalam segala hal melibatkan kaum mereka. DAP berjaya membuktikan bahawa kaum Cina terus kekal bersama mereka. Sebab itu dikatakan mereka tetap parti rasis Cina walaupun mereka menafikan bahawa parti mereka adalah parti pelbagai kaum.

2. Boleh dikatakan semua ibu kota, atau bandaraya, tidak kira kecil atau besar merupakan penempatan yang bermajoriti kaum Cina kecuali bandar Shah Alam sahaja. Itu pun sudah mulai meningkat dalam naratif jangka panjang mereka (20 hingga 30 tahun) akan datang untuk menguasai sekitar Shah Alam.

Mereka akan mewujudkan penempatan bandar baru melalui pembangunan perumahan baru dengan kadar harga rumah yang tinggi supaya orang Melayu tidak mampu membelinya.

3. Strategi menguasai bandar adalah bertujuan mengukuhkan penguasaan ekonomi mereka. Termasuklah ekonomi ‘Black Market’ dan ‘haram’. Sebab jika ekonomi kukuh, penguasaan politik akan lebih kuat. Mereka boleh membeli sesiapa sahaja untuk ‘menghalalkan cara’ termasuk Datuk Bandar dan ahli-ahli politik yang lain.

4. Oleh itu, mereka masuk ke gelanggang politik dengan banyak tujuan terutama sekali adalah untuk menguasai negara melalui kerajaan. Banyak pengubahsuaian yang akan dilakukan untuk mengekalkan penguasaan ekonomi mereka.

5. Mereka menyeru anak-anak Cina supaya jangan bersekolah di sekolah kebangsaan kerajaan tetapi bersekolah di sekolah swasta Cina. Paling tidak mereka akan memastikan anak-anak kaum mereka ke Sekolah Jenis Kebangsaan Cina dengan tujuaan untuk mengasingkan pemikiran generasi mereka supaya bersemangat patriotisme terhadap kaum mereka sahaja dan supaya tidak berkawan dengan bangsa Melayu dibimbangi terpengaruh dengan budaya kemelayuan yang kononnya malas dan lemah.

6. Pemikiran liberalisme sememangnya serasi dengan budaya kaum Cina dan cuba mempengaruhi generasi bangsa Melayu yang tinggal di bandar dengan menggalakkan bercampur-gaul dengan anak-anak Orang Kaya Melayu Bandar (OKMB) yang pergi ke sekolah swasta.

7. Pada masa sama, cuba mempengaruhi juga anak-anak orang Melayu dengan mengatakan sistem pendidikan kerajaan kita ketinggalan zaman dan melemahkan minda generasi muda. Dipasak pada minda Orang Kaya Melayu Bandar (OKMB) kononnya keluarganya hebat dan elit lalu mengasingkan anak-anak Melayu kaya ini supaya tidak bercampur dengan anak-anak Melayu miskin yang di sekolah kebangsaan biasa.

8. Mereka meracuni pemikiran masyarakat yang tinggal di bandar untuk menguasai bahasa Inggeris sahaja, manakala bahasa Melayu tidak penting untuk dipelajari. Mereka mengatakan universiti/kolej awam pun tidak bagus dan lemah.

Jadi mereka mengajak orang belajar ke luar negara dan sebab itu menurut mereka penguasaan bahasa Inggeris jauh lebih penting daripada bahasa Melayu yang bagi mereka bahasa murahan atau kelas kedua.

9. Masalah bangsa Melayu liberal ini amat serius malahan boleh memberi ancaman jika tidak dipantau dengan baik. Meraka akan mengalih pandangan anak-anak muda Melayu supaya membenci politik, terutamanya UMNO.

Mereka akan tetap tuduh Melayu sebagai punca perpecahan dan mengamalkan rasis paling teruk. Anak-anak muda kita akan terpengaruh dan mula merasai negara ini patut mengamalkan kesamarataan dan semua perkara adalah hak milik semua kaum dengan alasan hak asasi kemanusiaan.

10. Mereka memecah-belahkan bangsa Melayu terutama di bandar untuk menguasai persada politik. Sebab tu wujudnya PAN. Dulu PKR. Jadi, apa yang telah berlaku di PRN Sabah sebenarnya banyak yang kita boleh pelajari dan teladani.

Apapun, DAP sendiri goyang sampai bertanding kena pakai bendera Warisan. DAP pun sudah mula risau logo mereka menjadi fobia kepada rakyat Malaysia.

11. Kesimpulannya di sini, kegagalan kita bukan berpunca dari strategi mereka, sebab itu memang strategi DAP dan sedang mereka lakukan. Punca kegagalan adalah diri kita sendiri yang gagal memahami dan bersatu bagi menghadapi segala propaganda mereka. Akibatnya kita yang kecundang.

Sekarang adalah masa untuk kita orang Melayu Islam bangkit bersatu dan berdiri teguh kukuh di bawah satu panji-panji walaupun dengan pelbagai bendera.

Haji Rashidi Haris @Lebai Kampung


Tarikh lihat anak bulan Ramadan 22 Mac

KUALA LUMPUR, 22 Syaaban 1444H, Rabu – Tarikh melihat anak bulan Ramadan bagi menetapkan tarikh permulaan puasa bagi umat Islam di Malaysia tahun ini ialah pada petang Rabu, 22 Mac bersamaan 29 Syaaban 1444 Hijriah.

Menurut kenyataan Pejabat Penyimpan Mohor Besar Raja-Raja hari ini, tarikh permulaan puasa akan diisytiharkan pada malam itu melalui radio dan televisyen.

Kenyataan itu menyebut jawatankuasa-jawatankuasa berkenaan telah diperkenankan melihat anak bulan Ramadan pada petang hari tersebut di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Jawatankuasa-jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Di Perak, lokasi melihat anak bulan adalah di Pantai Pasir Panjang, Mukim Pengkalan Baru di Manjung; Pusat Falak Sheikh Tahir, Pantai Aceh di Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Lokasi lain Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Selain itu, Pusat Falak Miri, Teluk Bandung, Kuching serta Tanjung Batu, Bintulu (Sarawak); Balai Cerap Al-Biruni, Tanjung Dumpil, Putatan (Sabah); Bukit Tanjong Batu di Nenasi, Gunung Berinchang di Cameron Highlands dan Bukit Pelindong di Kuantan (Pahang).

Turut menjadi lokasi melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid Al-Hussain Kuala Perlis, Perlis.

“Majlis Raja-Raja telah mempersetujui bahawa cara menetapkan tarikh permulaan puasa adalah berdasarkan rukyah dan hisab,” menurut kenyataan itu. – Bernama


Cadangan perkenal semula GST disambut baik

KUALA LUMPUR, 14 Rabiulakhir 1442H, Isnin – Bekas Ketua Setiausaha Perbendaharaan Tan Sri Mohd Sheriff Mohd Kassim menyambut baik langkah yang dirancang oleh kerajaan untuk memperkenalkan semula Cukai Barang dan Perkhidmatan (GST).

Mohd Sheriff mencadangkan kadar GST yang baharu diturunkan kepada 3.0 atau 4.0 peratus berbanding 6.0 peratus apabila cukai itu dimansuhkan oleh kerajaan Pakatan Harapan (PH) tidak lama selepas ia mengambil alih pentadbiran pada Mei 2018.

“GST pada kadar 3.0 atau 4.0 peratus dapat memberikan pendapatan yang sama jika tidak melebihi daripada kadar 6.0 peratus yang ditetapkan sebelum ini dengan mengehadkan senarai pengecualian kepada minimum.

“Semakin banyak pengecualian, semakin rumit pelaksanaannya terutamanya untuk perusahaan kecil dan sederhana (PKS) dan perniagaan mikro,” katanya kepada Bernama hari ini.

Beliau berkata demikian sebagai mengulas kepada pengumuman oleh Menteri Kewangan Tengku Datuk Seri Zafrul Abdul Aziz pada Rabu bahawa selain memperkenalkan semula GST, kerajaan turut meneliti cukai baharu yang bersesuaian yang hanya akan dilaksanakan apabila ekonomi pulih daripada impak pandemik COVID-19.

Menyifatkan dirinya sebagai penyokong GST, Mohd Sheriff, yang juga bekas Pengarah Urusan Khazanah Nasional Bhd, berkata GST sebelum ini adalah rumit berikutan ia sukar untuk PKS dan perniagaan mikro mentafsirkan kod Klasifikasi Piawaian Perdagangan Antarabangsa (SITC) apabila mereka memohon bayaran balik GST yang dibayar ke atas input yang digunakan dalam mengeluarkan atau memproses barangan sebelum jualan akhir dalam rantaian nilai.

“Ia mengambil masa yang sangat lama untuk mendapat bayaran balik. Terdapat begitu banyak aduan. Ahli-ahli perniagaan menyalahkan Kastam (Jabatan Kastam Diraja Malaysia) dan Kastam, seterusnya, menyalahkan syarikat kerana mengisi maklumat yang salah dalam borang tuntutan bayaran balik,” katanya.

Cukai dengan nilai tambah itu dikenakan berkuat kuasa 1 April, 2015, amat tidak popular dan gabungan PH dalam manifestonya untuk pilihan raya umum 2018 telah berjanji akan memansuhkannya dan dilakukannya hanya selepas dua minggu kerajaan PH dibentuk.

Mohd Sheriff berkata apa yang berlaku selepas GST dilaksanakan pada tahun 2015 ialah perniagaan yang dijalankan oleh keluarga yang tidak mampu menggunakan khidmat firma perakaunan profesional atau pemilik perniagaan yang ‘old-fashioned’ dan tidak celik komputer untuk menyimpan akaun, mendapati keseluruhan sistem adalah terlalu rumit.

“Ahli politik mengeksploitasi aduan mereka yang mendakwa GST adalah kejam dan tidak wajar apabila 128 negara di seluruh dunia mempunyai GST,” katanya.

Langkah untuk memperkenalkan semula GST adalah wajar berikutan pendapatan kerajaan perlu berkembang dengan kukuh bagi membolehkannya memberikan kualiti perkhidmatan yang lebih baik kepada rakyat, terutamanya dalam sektor pendidikan, kesihatan dan kesejahteraan sosial.

“Malaysia seperti negara kebajikan dengan perkhidmatan awam percuma dan murah. Ini hanya dapat dilaksanakan dengan asas pendapatan yang kukuh. Oleh itu, sistem cukai pendapatan juga perlu diperkukuhkan dengan meminimumkan ketirisan dan pengelakan, terutamanya daripada perniagaan sendiri dan pengusaha gerai,” kata Mohd Sheriff.

Maklumat yang diperoleh oleh Kastam daripada kertas kerja GST mengenai tuntutan bayaran balik boleh dikongsi dengan Lembaga Hasil Dalam Negeri untuk menangkap mereka yang menipu mengenai pendapatan mereka.

“Tiada yang percuma. Jika pendapatan rendah, kerajaan perlu meminjam lebih dan lebih dan caj faedah ke atas hutang jadi lebih besar dan lebih besar, sukar untuk memastikan perkhidmatan awam dapat dilaksanakan dengan lancar dan cekap.

“Golongan miskin akan lebih terjejas berbanding mereka yang lain dalam melaksanakan GST. Kadar perlu bermula rendah dan naik secara berperingkat dari semasa ke semasa,” katanya. – Bernama


Tak mustahil Mat Kilau cecah RM100 juta

Oleh Siti Hafidah Abd Ghaffar

BANGI, 4 Zulhijjah 1443H, Isnin – Tidak mustahil filem Mat Kilau Kebangkitan Pahlawan – yang menjadi fenomena tontonan setiap lapisan masyarakat ketika ini akan meraih kutipan RM100 juta.

Ini kerana, meskipun filem terbitan Studio Kembara lebih seminggu ditayangkan, ia masih mendapat sambutan menggalakkan daripada ramai pihak.

Dalam tempoh 11 hari selepas ditayangkan pada 23 Jun lepas, filem epik Melayu itu dikatakan telah mendominasi pawagam seluruh Malaysia bahkan berjaya meraih kutipan sebanyak RM47 juta.

Filem itu juga berada di kedudukan teratas sekali gus mengetepikan filem Hollywood lain dalam tempoh berkenaan.

Sehubungan itu, rata-rata pengguna media sosial tidak menolak kemungkinan filem ini mampu ‘pergi jauh’ dan menjadi semangat kepada penerbit filem lain selepas ini untuk menghasilkan karya membabitkan tokoh pahlawan.

“Tahniah buat semua produksi Mat kilau semoga industri perfileman Malaysia lepas ini mempunyai lebih banyak karya yang berkualiti dan mendidik masyarakat,” kata Khairuzzaman Khairuddin.

“Memang terbaik Mat Kilau. Tak mengecewakan, sangat membakar semangat, terasa sungguh kita lalai dan leka dalam menghayati perundangan pahlawan dan pemimpin yang inginkan kebebasan dari dijajah yang mencabar kedaulatan bangsa, agama dan tanah tumpah sendiri,” kata Hajah Masnah.

Selain itu, Amr Razzaq menjangkakan penangan Mat Kilau yang mampu menarik setiap golongan untuk ke pawagam bakal mencatat kutipan RM100 juta.

“Kenapa aku rasa macam dapat cecah RM100 juta,” katanya.

“Tak mustahil boleh cecah RM80 juta. Tahniah. Terbaik,” itu pula kata Zulaila Ahmad.


74,000 penduduk Yaman jadi pelarian tahun ini

SANAA, 6 Rabiulawal 1443H, Rabu –  Lebih 74,000 warga Yaman terpaksa melarikan diri sejak awal tahun ini kerana pertempuran berterusan di negara yang dilanda perang itu, kata Pertubuhan Migrasi Antarabangsa (IOM).

“Dari 1 Januari 2021 hingga 9 Oktober 2021, IOM Yaman menganggarkan bahawa 12,413 isi rumah (74,478 Individu) pernah menjadi pelarian sekurang-kurangnya sekali,” lapor Agensi Anadolu memetik IOM dalam satu kenyataan.

Agensi Pertubuhan Bangsa-Bangsa Bersatu (PBB) itu mengatakan ia mengesan pemindahan 504 isi rumah (3,024 individu) sekurang-kurangnya sekali dalam tempoh antara 3 dan 9 Oktober.

“Kebanyakannya melarikan diri disebabkan konflik yang meningkat” di Marib (pusat Yaman), Shabwah (tenggara) dan Al Bayda (pusat Yaman).”

Dalam beberapa bulan kebelakangan ini, pemberontak Houthi telah meningkatkan serangan untuk menguasai wilayah Marib yang kaya dengan minyak, satu daripada kubu kuat terpenting kerajaan yang sah dan menjadi markas Kementerian Pertahanan Yaman.

Yaman telah diselubungi keganasan dan ketidakstabilan sejak 2014, apabila pemberontak Houthi yang disokong Iran menguasai sebahagian besar negara itu, termasuk ibu kota Sanaa.

Sebuah gabungan dipimpin Arab Saudi yang bertujuan untuk mengembalikan kerajaan Yaman telah memperburuk keadaan.

Ia menyebabkan tercetusnya krisis kemanusiaan antara yang terburuk di dunia dengan 233,000 orang terbunuh, hampir 80 peratus atau sekitar 30 juta memerlukan bantuan dan perlindungan kemanusiaan, dan lebih 13 orang juta dalam bahaya kebuluran, menurut anggaran PBB, tambah kenyataan itu. – Bernama


Kecuaian Exco Alam Sekitar punca Selangor tiada air?

APA erti Hari Kebangsaan sekiranya negara yang bebas ini masih dibelenggu dengan masalah-masalah remeh akibat daripada pentadbir yang dungu, yang diberi amanah namun tidak mengambil peduli, alpa dan cuai.

Sikap-sikap ini menyebabkan hampir seluruh negeri Selangor sekali lagi berdepan dengan masalah terjejas bekalan air, yang berpunca daripada pencemaran Sungai Selangor oleh sebuah kilang.

Sebelum ini, kilang terbabit pernah dikompaun RM60,000 atas kesalahan sama, tetapi masih mengulangi perkara tersebut.

2. Hari ini, 4 September 2020, hampir seluruh negeri Selangor terpaksa menanggung kerugian berlipat kali ganda berbanding bayaran kompaun yang tidak seberapa, yang dikenakan ke atas kilang degil tersebut.

Kes ini menyebabkan ratusan kilang dan kedai di negeri Selangor terjejas atas keangkuhan bodoh pengusaha kilang, yang tidak mengambil peduli langsung soal kebersihan alam sekitar dan orang ramai.

Tindakan itu juga mengakibatkan tumpahan sisa minyak dan telah menjejaskan bekalan air kepada 1.2 juta penduduk Selangor sehingga tarikh yang akan dimaklumkan nanti.

3. Exco Alam Sekitar Hee Loy Sian berkata, siasatan awal Lembaga Urus Air Selangor (LUAS) mendapati, kilang itu gagal melakukan penstoran sisa minyak buangan mengikut syarat-syarat yang ditetapkan, selain menemui bau seakan-akan pelarut mengalir ke dalam sungai.

Meskipun kilang ini telah pun diarah ditutup sementara menunggu keputusan siasatan, perkara yang menjadi masalah sekarang ialah siapakah yang akan menanggung kos kerugian kilang dan premis yang terjejas pengeluaran dan perniagaan mereka, yang juga menjejaskan kehidupan orang ramai?

4. Kegagalan pihak kerajaan negeri memantau secara rapi dari semasa ke semasa sepatutnya dilakukan oleh LUAS bersama agensi berkaitan.

Ianya bagi memastikan pencemaran bau dapat dikawal dari awal lagi dan perkara ini sangat mendukacitakan.

Exco Alam Sekitar patut dipecat dan diminta membayar segala ganti rugi yang ditanggung oleh orang ramai yang terjejas.

Ini gara-gara sikap malas Exco terbabit dalam menjalankan tanggungjawab dan amanah yang diberikan kepadanya.

5. Alasan Loy Sian sekadar membuat kenyataan kononnya beliau kesal dengan sikap pengusaha kilang, dengan mengatakan tahap kesedaran serta rasa tanggungjawab pengusaha kilang masih rendah, apabila ada sesetengah pihak mengambil jalan mudah membuang sisa di dalam sungai.

Ini adalah alasan retorik bagi menuding jari kepada pihak lain, padahal beliau yang berperanan sebagai Exco Alam Sekitar perlu bertanggungjawab atas perkara ini.

6. Sikap malas beliau itu telah pun menyebabkan tujuh wilayah di Kuala Lumpur dan Selangor mengalami gangguan bekalan air tidak berjadual, selepas empat Loji Rawatan Air (LRA) negeri ini terpaksa dihenti tugas pagi ini.

Siapa yang harus dipertanggungjawabkan ke atas kecuaian ini dan siapa pula yang patut membayar ganti rugi yang membabitkan jutaan ringgit berikutan urus niaga harian para peniaga terjejas?

7. MUAFAKAT memandang serius hal yang membabitkan ekosistem alam sekitar dan kesihatan rakyat umumnya.

Kami tidak mahu memutar belit isu politik yang sama seperti yang berlaku di Johor pada Mac tahun lalu.

Pencemaran toksik di Sungai Kim Kim yang menyebabkan lebih 4,000 orang jatuh sakit serta penutupan 111 sekolah di daerah Pasir Gudang, kini dimainkan di negeri Selangor pula.

8. Rakyat hari ini perlu peka dan bijak dalam memilih kerajaan, jangan lagi memilih kerajaan yang hanya pandai bercakap tetapi apabila memegang kuasa, mereka gagal melaksanakan tanggungjawab yang diberikan.

Kerajaan seperti ini hanya pandai melalak mencari kesalahan orang lain, padahal diri sendiri jauh lebih teruk apabila diberi amanah.

9. Justeru, adalah bijak jika Menteri Besar memecat mereka yang gagal ini daripada berterusan menjadi beban kegagalan menerajui negeri yang dimenangi.

Undang-undang untuk tidak mendirikan kilang di sepanjang pinggiran sungai di seluruh negeri Selangor perlu digubal

Apa yang menghairankan, negara Singapura yang bergantung air dari negara kita tidak pernah sekalipun mengalami pencemaran air sejak ia keluar dari Malaysia, mengapa?

Haji Rashidi bin Haris
Ketua Media MUAFAKAT
Ketua Komunikasi dan Multimedia PEMBELA


Aidiladha di Tebing Barat sunyi, penduduk tak mampu laksana ibadah korban

TEBING BARAT, 10 Zulhijjah 1441H, Jumaat – Rumah penyembelihan kebiasaannya penuh sesak dengan umat Islam Palestin membeli biri-biri untuk Hari Raya Aidiladha, namun ia hampir kosong minggu ini susulan usaha mengekang coronavirus yang membebani ekonomi di Tebing Barat yang diduduki.

Pihak Berkuasa Palestin (PA) telah mengenakan sebahagian perintah berkurung terhadap wilayah yang dikuasai untuk memerangi lonjakan kes baharu, memaksa banyak perniagaan ditutup dan menyebabkan pengangguran dianggarkan sekitar 18 peratus.

“Siapa sebenarnya yang mampu mengorbankan (biri-biri)? Mereka tidak dapat menanggung perbelanjaan untuk anak-anak mereka, tidak ada pekerjaan,” demikian kata peniaga ternakan, Daoud Ebayat.

Di Bethlehem, puluhan pelanggan tawar-menawar dengan peniaga di pasar yang jarang dipenuhi orang ramai, dengan harapan dapat tawar-menawar biri-biri yang dikatakan Ebayat dengan harga sekitar 2,000 shekel (AS$588) setiap satu.

Ramai pembeli berkongsi haiwan yang lebih besar, seperti lembu atau unta, dengan keluarga besar mereka bagi menguruskan kos menjelang perayaan muslim selama empat hari, yang bermula pada hari ini.

Menurut data kementerian, kira-kira 115,000 ekor biri-biri dan 10,000 anak lembu dijual ketika Hari Raya Korban di Tebing Barat dan di Baitulmaqdis Timur tahun lalu.

Bagaimana dengan tidak banyak pekerjaan, dan pegawai awam dengan gaji dikurangkan ketika PA berusaha menghadapi krisis kewangan, pegawai mengatakan penjualan biri-biri merosot.

“Akan ada penurunan, ada yang mengatakan, sekitar 20 peratus atau lebih,” kata Tareq Abu Laban, pegawai Pejabat Kementerian Pertanian Palestin, yang turut memaklumkan bahawa angka akhir belum tersedia.

Palestin melaporkan 75 kematian dan lebih dari 10,000 kes COVID-19 di Tebing Barat yang diduduki, yang majoritinya dalam tempoh dua bulan lepas. – Agensi


Rundingan UMNO-PAS: ‘Pergi sendiri tak dianggap wakil parti’

BANGI, 11 Safar 1444H, Khamis – Rundingan antara UMNO dan PAS perlu dilakukan secara ‘terang’ dan mesti diputuskan parti selain dibuat secara rasmi.

Naib Presiden UMNO, Datuk Seri Ismail Sabri Yaakob berkata, rundingan yang didakwa sebelum ini – antara pemimpin dua parti – kemungkinan pertemuan tidak rasmi, namun tidak menjadi keputusan kepada UMNO.

“Tetapi mungkin perbincangan itu kita tak boleh nak sekat sesiapa (kerana) siapa pun boleh bertemu dengan rakan-rakan dalam kalangan PAS untuk berjumpa dan berbincang.

“Namun, rundingan hanya boleh menjadi sah dan menjadi dasar parti apabila diputuskan oleh parti.

“Parti mesti memutuskan siapa wakil parti yang sah untuk berunding, kalau pergi sendiri-sendiri itu tidak boleh dianggap sebagai mewakili parti,” katanya seperti dilapor Utusan Malaysia, hari ini.

Sebelum ini, Presiden PAS, Tan Sri Abdul Hadi Awang berkata, rundingan antara UMNO dan PAS ketika ini masih berjalan melibatkan pimpinan kedua-dua parti.

Malah, UMNO bukan hanya diwakili oleh presiden parti itu seorang tetapi melibatkan sebuah organisasi.

Mengulas lanjut, Ismail Sabri berkata, rundingan dengan PAS terhadap 27 kerusi Parlimen yang disifatkan kritikal bagi menghadapi Pilihan Raya Umum Ke-15 (PRU15) adalah satu cadangan yang perlu diberi pertimbangan.

Katanya, ia bagi mengelak pertembungan di kerusi-kerusi disifatkan kritikal yang mungkin boleh memenangkan parti pembangkang sekiranya berlaku pertembungan.

“Mungkin Pakatan Harapan (PH) mendapat kelebihan apabila berlaku pertembungan antara Barisan Nasional (BN) dengan PAS sebagai contoh.

“Bagaimanapun, ini satu cadangan dan saya rasa boleh diberikan pertimbangan kalau kita dapat tahu berlakunya pertembungan dengan PH boleh memenangi kawasan itu, jadi kenapa kita mahu beri kemenangan percuma kepada mereka,” katanya.


Arak ‘Timah’: Jenama, logo kelirukan, minta disemak kembali – PAS

BANGI, 12 Rabiulawal 1443H, Selasa – PAS menyifatkan tuduhan mempunyai hubung kait dengan pengeluar arak jenama tempatan, Timah hanya sebagai ‘alat’ untuk mencalar kredibiliti parti berkenaan.

Timbalan Presidennya, Datuk Seri Tuan Ibrahim Tuan Man secara tegas menafikan dakwaan berkenaan dan menyifatkan ia jelas bercanggah prinsip asas perjuangan PAS, menentang sebarang perbuatan mungkar.

“Sebenarnya ia bukanlah isu besar, melainkan ia hanya tak ada modal lain hendak serang PAS.

“Soal jenama dan logo yang boleh mengelirukan, PAS konsisten meminta perkara ini disemak kembali.

“Nama Timah, bukan nama Islam dan bukan nama manusia, ia seumpama nama jenis logam, dan lebih jelas pula apabila logo arak itu gambar seorang lelaki. Tiada lelaki nama Timah,” katanya seperti dipetik portal tempatan, hari ini.

Tuan Ibrahim yang juga Menteri Alam Sekitar dan Air menegaskan, apa jua jenama arak dan logo tidak akan mengubah nilai arak, kerana arak tetap haram di sisi Islam.

“Bahkan dalam hadis Rasulullah SAW, baginda menjelaskan antara tanda akhir zaman, arak tidak lagi berjenama arak yang diketahui umum,” ujarnya.

Beliau yang juga Ahli Parlimen Kubang Kerian berkata, PAS tetap konsisten meminta kerajaan menyemak semula penggunaan jenama serta logo minuman keras tersebut yang mengelirukan masyarakat.

Malah, katanya, menjadi tanggungjawab seluruh umat Islam untuk menentang kemungkaran, bukan hanya tanggungjawab PAS sahaja.

“Adalah lebih baik kita didik masyarakat Islam menjauhi arak walau apa jenama sekalipun, tetapi hak dan kehendak bukan Islam untuk meminumnya juga perlu dilihat,” jelas beliau.


Tun M jumpa Muhyiddin bincang Proklamasi Orang Melayu

BANGI, 16 Zulhijjah 1444H, Rabu – Selepas tiga tahun tidak bersua muka, kedua-dua bekas Perdana Menteri Tun Dr Mahathir Mohamad dan Tan Sri Muhyiddin Yassin akhirnya berdamai dalam pertemuan hampir dua jam, semalam.

Pertemuan berkenaan dibuat bagi menjalin kerjasama untuk gerakan Proklamasi Orang Melayu yang berlangsung di kediaman Dr mahathir di Seri kembangan.

Pengerusi Sekretariat Proklamasi Orang Melayu, Datuk Seri Khairuddin Abu Hassan berkata, penyatuan dua tokoh pemimpin Melayu itu akan memberi semangat baharu kepada gerakan Proklamasi Orang Melayu bagi memacu agenda serta menguatkan kedudukan anak bangsa.

Ia juga membuktikan manifestasi penyatuan Melayu diusahakan Mahathir mendapat sambutan dari pelbagai pihak walaupun berlainan ideologi, katanya.

“Kedua tokoh pemimpin Melayu ini sanggup ketepikan segala perbezaan fahaman politik lampau demi menjaminkan kelangsungan perjuangan untuk memperkasakan kedudukan anak bangsa.

“Sifat terpuji Tun Dr Mahathir Mohamad dan Tan Sri Muhyiddin Yassin bakal menjadi satu sandaran baharu kepada keseluruhan orang Melayu yang perlukan penyatuan atau perpaduan Melayu secara mutlak,” katanya dalam kenyataan.

26 Jun lalu, Dr Mahathir menyuarakan hasrat untuk mengadakan pertemuan dengan Ahli Parlimen Pagoh itu bagi menjelaskan isu membabitkan orang Melayu secara keseluruhan.

Dr Mahathir berkata, Proklamasi itu memberi sokongan kepada Melayu secara menyeluruh kerana pihaknya melihat kaum itu seperti hilang kawalan sepenuhnya terhadap negara ini dan mereka akan terseksa jika tidak boleh berkata apa-apa untuk negara ini.

Sebelum ini, Proklamasi Orang Melayu yang diilhamkan Dr Mahathir mendapat sambutan yang amat luar biasa dari keseluruhan orang Melayu di seluruh pelusuk tanahair.

Gerakan Proklamasi Orang Melayu secara ‘non partisan’ membuka pintu seluas-luasnya kepada mana-mana individu Melayu yang bersemangat untuk menyatu tanpa mengira fahaman ideologi politik.

“Kita hanya ingin membicarakan mengenai setiap permasalahan melayu serta menyelesaikannya berteraskan ‘hak-hak’ orang Melayu seperti yang termaktub dalam Perlembagaan Persekutuan,” katanya.


Mufti Pulau Pinang minta ajaran tasawuf ekstrem segera disiasat

GEORGE TOWN, 9 Jamadilakhir 1443H, Rabu – Mufti Pulau Pinang Datuk Seri Dr Wan Salim Wan Mohd Noor meminta pihak berkuasa agama menyiasat sebuah video tular di media sosial mengenai seorang lelaki mengajar tasawuf ekstrem yang dikhuatiri menyeleweng daripada ajaran Islam sebenar.

Beliau berkata tindakan segera perlu diambil bagi mencegah ajaran tasawuf yang menyesatkan daripada disebarkan di negara ini supaya akidah umat Islam yang berlandaskan fahaman Ahli Sunnah Wal Jamaah akan terus terpelihara.

“Aliran pemikiran sebegini mampu merosakkan akidah umat Islam dan membawa kepada kesesatan kerana ia memecahkan agama Islam kepada syariah dan hakikat, sebab itu saya minta pihak berkuasa agama dapat mengambil tindakan segera terhadap video dan lelaki tersebut.

“Malah ia seterusnya memperleceh syariah dan para ulama syariah dengan dakwaan palsu kononnya ulama syariah mengubah ajaran agama,” menurutnya dalam kenyataan hari ini.

Wan Salim mengulas mengenai video berdurasi 3 minit 53 saat yang tular sejak semalam mengenai pelaksanaan solat yang didakwa menyimpang daripada ajaran Islam.

Beliau berkata jika dihalusi, aliran pemikiran tasawuf yang melampau itu didapati berpunca daripada dakwaan kononnya Rasulullah SAW mengajar sahabatnya ilmu hakikat yang tidak didedahkan kepada sahabat lain.

Katanya itu adalah satu tohmahan karut terhadap Nabi Muhammad bahawa baginda menyembunyikan ilmu yang diperintahkan Allah untuk disampaikan kepada semua. – Bernama


Turkiye bina rumah untuk 1.5 juta mangsa gempa bumi

ANKARA, 5 Syaaban 1444H, Ahad – Turkiye kini memulakan projek membina semula rumah untuk 1.5 juta mangsa gempa bumi dahysat yang melanda selatan negara itu pada 6 Februari lalu.

Lebih 160,000 bangunan yang mempunyai 520,000 unit kediaman pangsapuri runtuh serta rosak teruk akibat gempa bumi kuat berukuran 7.8 magnitud.

Pihak Berkuasa Pengurusan Bencana dan Kecemasan mengumumkan angka kematian di Turkiye meningkat kepada 44,218, sementara di Syria 5,914 – menjadikan keseluruhan melebihi 50,000 orang.

Presiden Recep Tayyip Erdogan berjanji untuk membina semula rumah dalam tempoh setahun, walaupun pakar mengakui kerajaan perlu mengutamakan keselamatan berbanding kepantasan menyiapkan projek.

Rancangan awal kerajaan Turki adalah untuk membina 200,000 pangsapuri dan 70,000 rumah kampung dengan kos sekurang-kurangnya AS$15 bilion.

Bank Amerika Syarikat (AS), JPMorgan menganggarkan pembinaan semula rumah dan infrastruktur awam akan menelan belanja AS$25 bilion.

Rumah ini untuk mereka yang terselamat sama ada yang meninggalkan kawasan, menetap sementara di khemah, rumah kontena atau penginapan tajaan kerajaan.-  Agensi


Rakyat perlu bersedia, harga ayam dijangka naik bulan depan

JASIN, 4 Jamadilakhir 1443H, Jumaat – Rakyat perlu bersedia dengan kenaikan harga siling ayam yang dijangka berlaku awal bulan depan, selepas tamat kempen Skim Harga Maksimum Keluarga Malaysia (SHMKM).

Perkara itu diumumkan Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi.

Beliau menjelaskan, kenaikan tersebut perlu dilakukan berikutan golongan penternak terbeban dengan pelbagai kos operasi dan harga dedak import.

Bagaimanapun katanya, kenaikan itu tidak akan membebankan pengguna sekali gus akan mewujudkan situasi menang-menang.

“KPDNHEP akan mencari mekanisme terbaik termasuk melalui kerjasama dengan Kementerian Pertanian dan Industri Makanan (MAFI) untuk menstabilkan harga di peringkat peruncit serta pemborong.

“Sekarang paras harga siling ayam sehingga 4 Februari adalah RM9.10 sekilogram di peringkat peruncit, jadi semalam kita bincang sebab persatuan penternak mengeluh harga ternakan dan kos operasi dikatakan meningkat.

“Sebab itu saya panggil libat urus termasuk MAFI, Agrobank dan Kementerian Kewangan, kita mungkin boleh bantu mereka kurangkan beban kos operasi.” katanya seperti dipetik portal tempatan, hari ini.

Katanya, dalam situasi sekarang harga maksimum siling ayam disifatkan rendah dan perlu dipertimbangkan di antara peniaga dan pengguna.

“Selain jaga pengguna, kita juga perlu menjaga peniaga kalau mereka tidak dapat teruskan operasi, mungkin kita tiada bekalan nanti.

“Kita seharusnya sensitif kepada itu dan saya guna peluang untuk merayu kepada semua pengguna untuk sama-sama memahami situasi ini.

“Bila kita sebagai pengguna nak harga murah tapi kalau di peringkat pengeluaran mereka tak dapat keluar bekalan, kita juga akan mengalami masalah,” katanya.


Jangan ada pihak bersubahat lepaskan Najib

BANGI, 9 Safar 1444H, Selasa – Walaupun tidak wajar bergembira atas pemenjaraan Datuk Seri Najib Razak serta hukuman dijatuhkan kepada beberapa individu lagi, namun diharapkan jangan pula ada yang bersubahat melepaskan mereka.

Wartawan veteran, Datuk A Kadir Jasin mendakwa, rakyat sebenarnya berdukacita kerana diturunkan bala dalam bentuk pemimpin-pemimpin bermasalah dan tersalah memilih ketua.

“Janganlah pula ada yang bersubahat melepaskan mereka. Penjenayah terbabit mungkin sedang atau akan membayar hutang perbuatan keji mereka di belakang pagar besi tetapi kitalah yang terpaksa memikul beban perbuatan mereka.

“Malah, makan, pakai dan perubatan mereka dalam penjara pun kita yang tanggung,” katanya dalam tulisan di laman Facebook, hari ini.

Beliau mendakwa, bencana politik, ekonomi dan psikologi yang mereka tinggalkan menghantui serta membebankan rakyat untuk satu tempoh panjang.

Dakwanya, dalam proses mencari keadilan dan membersihkan negara daripada najis rasuah, kestabilan dan keutuhan politik diuji.

“Alhamdulillah kerajaan-kerajaan pimpinan Mahiaddin Md Yasin dan Ismail Sabri Yaakob tidak campur tangan dalam perbicaraan mereka walaupun ada tekanan ke arah itu.

“Ini sedikit sebanyak, membuktikan yang kelakuan politik kita selepas kekalahan UMNO-BN pada Pilihan Raya Umum 2018 telah berubah menjadi lebih baik,” dakwanya.

Namun, dakwanya lagi, di sudut ekonomi, kerosakan institusi, beban hutang dan kos projek-projek mega yang ditinggalkan akan mengambil masa panjang serta perbelanjaan banyak untuk diselesaikan.

“Hutang 1MDB yang sebanyak RM50.75 bilion itu akan hanya habis dibayar balik pada 2039 iaitu 24 tahun dari sekarang.

“Banyak lagi hutang lain yang dibuat oleh Mohd Najib, sama ada yang berkaitan dengan kes-kes rasuah beliau atau tidak yang terpaksa kita tanggung.

“Misalnya hutang KWAP RM9.2 bilion, Pembinaan PFI Sdn Bhd RM25 bilion dan Landasan Kereta Api Pantai Timur (ECRL) termasuk kos pengambilan tanah serta faedah pinjaman lebih RM66 bilion dan banyak lagi.

“Tidak kira parti dan Perdana Menteri mana memerintah, hutang ini wajib dibayar kerana ia diambil atas nama kerajaan,” dakwanya.

Pada masa sama, A Kadir mendakwa, kesan dari segi psikologi kepada rakyat pula dilihat apabila perbuatan rasuah pemimpin-pemimpin ini dan ahli keluarga mereka, secara khusus menyebabkan orang Melayu hilang keyakinan kepada UMNO manakala orang ramai amnya mula tawar hati terhadap politik.

Beliau mendakwa, kini ramai orang tidak percaya lagi kepada ahli politik dan proses pilihan raya.

“Aliran ini sangat bahaya kerana boleh membawa kepada pembentukan kerajaan minoriti yang dipilih oleh sebilangan kecil pengundi sahaja. Harapan kita, Undi 18 akan menyegarkan semula persekitaran politik dan melahirkan barisan pemimpin pewaris yang berwibawa.

“Jadi janganlah pula ada sesiapa bermain dengan api dan mempersendakan undang-undang dan kuasa.

“Mohd Najib sudah masuk penjara. Dia wajib di situ seperti yang diperuntukkan oleh undang-undang negara. Jangan lagi dibeza-bezakan antara rakyat biasa dengan orang kenamaan,” katanya.

BERITA BERKAITAN:


Pindaan enakmen jenayah syariah Terengganu kaedah terbaik didik masyarakat

BANGI, 3 Jamadilakhir 1444H, Selasa – Gerakan Islam Ikatan Muslimin Malaysia (ISMA) menjangkakan kesan positif berhubung langkah Kerajaan Terengganu meluluskan Enakmen Kesalahan Jenayah Syariah (Takzir) (Pindaan) 2022 dalam Persidangan Dewan Undangan Negeri (DUN), baru-baru ini.

Presidennya, Ustaz Muhammad Fauzi Asmuni berkata, menerusi pindaan itu masyarakat khususnya generasi muda akan lebih matang dan berfikir dengan waras tanpa terikut hawa nafsu yang melampau.

“ISMA memandang positif Enakmen Kesalahan Jenayah Syariah (Takzir) (Pindaan) 2022.

“Pindaan ini adalah salah satu kaedah pendidikan kepada masyarakat iaitu dalam bentuk penguatkuasaan undang-undang.

“Islam memberi ruang mendidik dan berdakwah melalui kaedah lisan dan perbuatan yakni penguatkuasaan undang-undang,” katanya dalam kenyataan, hari ini.

Mengulas lanjut, Ustaz Fauzi berkata, enakmen ini juga akan mengangkat martabat para wanita dan melindungi mereka dari sebarang situasi yang membenarkan mereka diambil kesempatan dengan mudah.

Sehubungan itu, katanya, pihak yang menentang enakmen ini perlu memberikan hujah yang baik dan cadangan sebagai alternatif.

“ISMA menyarankan kepada masyarakat untuk memberikan kepercayaan kepada kerajaan negeri Terengganu untuk melaksanakan undang-undang ini.

“Kita juga menyarankan agar negeri-negeri lain turut mengkaji dan mengambil contoh terhadap enakmen ini,” katanya.

Sebelum ini, persidangan DUN Terengganu meluluskan pindaan Enakmen Kesalahan Jenayah Syariah (Takzir) Terengganu 2022 bagi memperkasakan pelaksanaan undang-undang syariah di negeri itu.

Pindaan itu juga bertujuan menambah baik Enakmen Kesalahan Syariah Jenayah (Takzir) Terengganu 2001 yang merangkumi tambahan empat seksyen baharu dan 21 pindaan seksyen sedia ada.

Empat seksyen baharu itu melibatkan tambahan Seksyen 3A (perbomohan dan sihir), 29A (hamil atau melahirkan anak luar nikah), 33A (perempuan berlagak lelaki) dan 36A (persediaan melakukan liwat).

Bagaimanapun, langkah itu menimbulkan pertikaian dalam kalangan aktivis hak kebebasan manusia.


Parlimen jadi ‘sarkas’

BANGI, 16 Zulhijjah 1442H, Isnin – Tak sampai sejam Mesyuarat Khas Dewan Rakyat berlangsung, keadaan tenang dan nyaman ketika Speaker Dewan Rakyat, Datuk Azhar Azizan Harun berucap bertukar menjadi ‘sarkas’.

Lebih mengejutkan, beberapa perkataan panas seperti letak jawatan dan derhaka turut dikeluarkan sepanjang tempoh mesyuarat berlangsung.

Beberapa Ahli Parlimen juga dilihat saling bertikam lidah sesama mereka sebelum ditenangkan Speaker.

Sebaik selesai ucapan Speaker, Datuk Seri Mohd Shafie Apdal (Warisan – Semporna) merupakan Ahli Parlimen pertama bangun dan meminta penjelasan.

Keadaan menjadi semakin ‘panas’ selepas itu apabila Ramkarpal Singh Karpal Singh (DAP – Bukit Gelugor) bangun mencelah dan mengeluarkan perkataan kontroversi.

Tun Dr Mahathir Mohamad (Pejuang – Langkawi) turut bangun selepas itu yang menegaskan Ahli Parlimen tidak memerlukan penerangan, sebaliknya, apa yang dituntut ialah perbahasan untuk membincangkan isu semasa.

Sidang khas hari ini adalah yang pertama kali diadakan sejak 12 Januari lalu selepas kerajaan melaksanakan Proklamasi Darurat.

Terdahulu hari ini, Azhar meminta ketua parti mengadakan penggiliran ahli di Dewan Rakyat setiap sejam bagi mengelak penularan COVID-19 sepanjang lima hari sidang khas berkenaan.


2,600 guru COS dijangka disambung: Radzi

KOTA BHARU, 4 Syawal 1443H, Khamis – Nasib 2,600 guru kontrak perkhidmatan (COS) ambilan Jun 2020 bakal terbela apabila kontrak mereka dijangka disambung selama dua tahun.

Menteri Kanan Pendidikan Datuk Dr Radzi Jidin bagaimanapun berkata perincian mengenai berita menggembirakan itu akan diumumkan dalam masa terdekat sejurus perbincangan antara Kementerian Pendidikan (KPM) dan Suruhanjaya Perkhidmatan Pendidikan (SPP) selesai.

“Berkaitan dgn COS kita lihat ramai bangkitkan mengenai isu ini dan ramai yang telah menyampaikan masalah ini kepada kementerian.

“Oleh itu, isu ini sedang dalam proses untuk diambil tindakan sewajarnya berdasarkan peraturan dan tatacara sedia ada. Ingin saya jelaskan kerana ada yang kata tidak dapat gaji bulan lima itu tidak benar, kerana kami akan pastikan kebajikan guru-guru terpelihara,” katanya.

Beliau berkata demikian kepada pemberita ketika ditemui pada Majlis Rumah Terbuka Hari Raya Aidilfitri di kediamannya dekat Ketereh, di sini hari ini.

Mengulas lanjut, Radzi berkata pihaknya sentiasa berbincang mengenai pendekatan terbaik yang boleh dilakukan kepada guru kontrak perkhidmatan itu.

Semalam, menerusi hantaran di laman Facebook dan Twitter miliknya, Radzi memaklumkan bahawa beliau telah mengarahkan supaya isu guru COS ambilan Jun 2020 yang akan tamat kontrak pada Jun depan, diberi perhatian dan diselesaikan segera.

Beliau berkata KPM dan SPP sedang mengambil tindakan sewajarnya mengikut peraturan dan tatacara yang berkuat kuasa.

Dalam perkembangan lain, Radzi berkata pihaknya akan perincikan satu persatu serta tindakan yang boleh diambil mengenai isu guru bersara awal.

“Kami sedang kaji secara mendalam dengan mengambil kira data dari tahun 2017 kerana mana-mana perkhidmatan lain juga akan ada yang mengambil ketetapan untuk bersara awal bukan guru sahaja yang bersara awal kerana ia adalah pilihan masing-masing,” katanya. – Bernama


Matikan peralatan elektrik sebelum pulang ke kampung

ALOR SETAR, 21 Ramadan 1444H, Rabu – Orang ramai yang bakal pulang ke kampung halaman untuk menyambut Aidilfitri tidak lama lagi diingatkan supaya mematikan semua peralatan elektrik sebelum meninggalkan rumah.

Pengarah Jabatan Bomba dan Penyelamat Kedah, Sayani Saidon menggesa orang ramai supaya mengutamakan langkah keselamatan kebakaran, terutamanya pada musim perayaan, apabila risikonya lebih tinggi.

“Saya ingin mengingatkan semua agar sentiasa berhati-hati dan mematuhi piawaian keselamatan kebakaran dengan memastikan semua peralatan mudah terbakar dan elektrik dimatikan sebelum meninggalkan rumah.

“Berbaki kurang dua minggu menjelang Aidilfitri, ramai isi rumah sibuk membuat persiapan menyambut perayaan tersebut.

“Bagaimanapun, adalah penting untuk ambil perhatian bahawa risiko kejadian kebakaran meningkat dalam tempoh ini,” katanya seperti dilapor media tempatan.

Sayani berkata, tindakan itu perlu bagi memastikan ditinggalkan dalam keadaan yamg selamat.

“Kami menggesa orang ramai untuk bekerjasama dengan jabatan dan bertanggungjawab mengelak kemalangan tidak diingini daripada berlaku, itu agenda kami,” katanya.


Jalan Universiti bakal dikenali Jalan Prof Diraja Ungku Aziz

SHAH ALAM, 16 Jamadilawal 1442H, Khamis  – Sultan Selangor Sultan Sharafuddin Idris Shah berkenan untuk menamakan semula Jalan Universiti di Petaling Jaya, dekat sini, dengan nama Jalan Prof Diraja Ungku Aziz.

Setiausaha Sulit Sultan Selangor Datuk Muhamad Munir Bani berkata, baginda berkenan untuk mengabadikan nama tokoh tersohor tanah air itu bagi mengenang jasa dan bakti Allahyarham Prof. Diraja Ungku Abdul Aziz Ungku Abdul Hamid dalam bidang pendidikan serta ekonomi Melayu semasa hayatnya.

“Pemilihan Jalan Universiti untuk dinamakan semula kepada Jalan Prof Diraja Ungku Aziz adalah bertepatan kerana  jalan (tersebut) adalah pintu masuk utama ke pusat-pusat pengajian tinggi seperti Universiti Malaya, Universiti Islam Antarabangsa dan Universiti MAHSA.

“Baginda juga telah berkenan menerima menghadap anak Allahyarham, Tan Sri Dr Zeti Akhtar Aziz bagi menyampaikan hasrat baginda, sekali gus memutuskan pertukaran nama jalan berkenaan,” katanya dalam kenyataan menerusi Facebook @Selangor Royal Office hari ini.

Pertukaran nama jalan itu akan dilakukan dalam masa terdekat, katanya.

Menurut Mohamad Munir, Ungku Abdul Aziz pernah bertugas sebagai pensyarah di Universiti Malaya (Singapura) dari 1952 hingga 1961, seterusnya menjadi Dekan Fakulti Ekonomi dan Pentadbiran, Universiti Malaya (Kuala Lumpur) bagi tempoh 1962 hingga 1965.

Jalan Universiti sepanjang 3.2 kilometer merupakan antara jalan utama menghubungkan Petaling Jaya dan Kuala Lumpur, dibina pada 1960.

Ungku Abdul Aziz meninggal dunia di Hospital Prince Court, Kuala Lumpur pada 15 Disember lalu. -Bernama


Israel sasar penunjuk perasaan Palestin di Gaza, sekurang-kurangnya 18 cedera

GAZA CITY, 21 Muharram 1443H, Isnin – Seramai 18 orang cedera apabila tentera Israel menyasarkan penunjuk perasaan Palestin yang membantah sekatan di Gaza pada Ahad.

Menurut Kementerian Kesihatan ketika bantahan para penunjuk perasaan bertindak membakar tayar sambil melaungkan beberapa slogan, lapor Agensi Anadolu.

Semenanjung Gaza yang kini didiami lebih dua juta orang telah diceroboh Israel sejak 2007, yang turut memberi kesan buruk kepada penduduk di kawasan itu. – Bernama


Cacar Monyet: Belanda rekod 6 kes, Maghribi 3 kes

THE HAGUE, 23 Syawal 1443H, Selasa – Bilangan kes cacar monyet yang menjangkiti manusia meningkat kepada enam di Belanda, umum Institut Kesihatan Awam dan Alam Sekitar (RIVM) pada Isnin.

Kes pertama disahkan pada Jumaat lepas, lapor Xinhua.

“Sebahagin kes melibatkan pengunjung yang menghadiri festival Darkland di Belgium dan terdiri daripada lelaki yang mengadakan hubungan sejenis,” menurut RIVM.

RIVM meminta kontak rapat untuk melakukan kuarantin kendiri dan vaksinasi hanya akan ditawarkan di Perkhidmatan Kesihatan Perbandaran kepada mereka yang berisiko tinggi dijangkiti.

Sementara itu, Maghribi semalam turut mengesan tiga kes yang disyaki melibatkan jangkitan cacar monyet.

Ketiga-tiga kes itu kini dalam pemantauan dan pesakit berada dalam keadaan sihat serta telah melalui analisis perubatan, menurut Kementerian Kesihatan.

Pertubuhan Kesihatan Sedunia (WHO) sebelum ini telah mengesahkan kes cacar monyet di 12 negara, termasuk Amerika Syarikat, Kanada, Australia, Britain, Sepanyol, Portugal, Jerman, Belgium, Itali, Belanda, Perancis dan Sweden.

Kes berkenaan tidak termasuk 21 negara di benua Afrika yang penyakit itu sudah pun dianggap endemik. – Bernama


Perlembagaan Persekutuan perlu diajar di sekolah: Pakar

KUALA LUMPUR, 5 Muharram 1442H, Isnin – Perlembagaan Persekutuan perlu diajarkan di peringkat sekolah bagi memastikan pemahamannya dalam kalangan rakyat, selain mendidik rakyat Malaysia mengenai prinsip dan nilai-nilainya, kata pakar perundangan Professor Emeritus Dr Shad Saleem Faruqi.

Beliau berkata, pengetahuan asas undang-undang di negara ini amat lemah, disebabkan Pelembagaan Persekutuan tidak diajarkan di peringkat sekolah rendah mahupun sekolah menengah, ataupun di universiti sebagai satu mata pelajaran wajib.

“Pada masa sama, di Malaysia seseorang itu boleh menjadi seorang peguam ataupun hakim, tanpa perlu berlajar dan memahami perlembagaan walaupun untuk sehari, malah mereka ini mungkin boleh jadi seorang graduan undang-undang dari luar negara seperti dari England,” katanya dalam bicarawara bertajuk Rukun Negara dan Perlembagaan yang disiarkan Bernama TV di sini hari ini.

Beliau turut menyatakan yang sebagai sebuah negara muda, pemahaman perlembagaan amat rendah dalam kalangan penjawat awam and juga orang awam.

“Jika tiada pemahaman perlembagaan, patriotisme perlembagaan akan menjadi lebih lemah, dan beberapa kesulitan dalam beberapa dekad lepas, menjadikan terdapat kumpulan kecil yang cuba memperkecilkan Perlembagaan Persekutuan dengan membangkitkan isu agama dan cuma mengatakan Perlembagaan tidak boleh menjadi undang-undang utama dan perlu digantikan dengan suatu yang lain.

“Secara peribadinya saya katakan, tidak ada apa-apa dalam Perlembagaan Persektuan yang menghalang kita daripada berakhlak mulia, dari beragama dan dari melakukan perkara baik yang agama galakkan kita lakukan,” katanya.

Pada rancangan itu juga Shad menyatakan Rukun Negara mempunyai nilai murni dan impiannya tersendiri dan Perlembagaan Persektuan dan Rukun Negara saling melengkapi antara satu sama lain. -Bernama


Tamatkan COVID-19, 11 bilion dos vaksin diperlukan untuk 70 peratus penduduk dunia

NEW YORK, 4 Zulhijjah 1442H, Rabu – Setiausaha Agung Pertubuhan Bangsa-Bangsa Bersatu (PBB), Antonio Guterres berkata pada Selasa sebanyak 11 bilion dos vaksin COVID-19 diperlukan untuk kegunaan 70 peratus penduduk dunia bagi menamatkan pandemik, lapor Agensi Berita Xinhua.

“Dana dan ikrar sumbangan vaksin dialu-alukan – tetapi masih tidak mencukupi. Kita perlu sekurang-kurangnya 11 bilion dos untuk menjayakan kempen vaksinasi sekali gus mengakhiri pandemik ini.

“Setiap individu walau di mana jua berada harus mempunyai akses kepada vaksin, ujian, rawatan dan bantuan COVID-19.

“Pembangunan dan pemberian vaksin melalui mekanisme ekuiti global, ACT-Accelerator serta kemudahan COVAX, memberi sedikit sinar harapan,” katanya pada pembukaan Mesyuarat Menteri-Menteri Forum Politik Peringkat Tinggi mengenai Pembangunan Mampan.

Mengulas mengenai “ketidaksamaan akses” vaksin yang berlaku di seluruh dunia, Setiausaha Agung itu berkata “jurang vaksinasi global mengancam semua” kerana virus tersebut terus bermutasi, menjadikannya lebih ganas dan membahayakan nyawa.

“Dunia memerlukan Rancangan Vaksinasi Global, sekurang-kurangnya dalam menggandakan pengeluaran vaksin, memastikan agihan yang adil melalui COVAX, menyelaras pelaksanaan dan pembiayaan, serta menyokong program imunisasi kebangsaan.

“Bagi merealisasikan rancangan ini, saya telah meminta Pasukan Petugas Kecemasan untuk menghimpun negara yang menghasilkan dan dapat menghasilkan vaksin, Pertubuhan Kesihatan Sedunia, ACT-Accelerator dan institusi kewangan antarabangsa, untuk berurusan dengan syarikat farmaseutikal dan pengeluar, termasuk pihak berkepentingan lain.

Justeru katanya, demi menamatkan pandemik dan memulihkan dunia adalah penting untuk membiayai sepenuhnya ACT-Accelerator dan mendukung pelan hala tuju pelaburan US$50 bilion yang diketuai Dana Kewangan Antarabangsa, Bank Dunia, Pertubuhan Kesihatan Dunia dan Pertubuhan Perdagangan Dunia. – Bernama


Turki dalam krisis, Lira cecah rekod terendah

ANKARA, 18 Rabiulakhir 1443H, Selasa – Lira Turki mencecah paras terendah 12.49 berbanding dolar AS selepas Presiden Recep Tayyip Erdogan mempertahankan langkah pemotongan kadar mendadak baru-baru ini.

Mata wang Turki jatuh sebanyak lapan peratus pada Selasa.

Lira kehilangan 40 peratus daripada nilainya tahun ini, termasuk jatuh hampir 20 peratus sejak awal minggu lalu.

Berbanding euro, mata wang itu lemah kepada rekod rendah baru 13.4035.

Kadar yang lebih rendah akan membantu merangsang pertumbuhan ekonomi dan mewujudkan pekerjaan, kata Erdogan pada Isnin di ibu negara, Ankara.

Erdogan memberi tekanan ke atas bank pusat untuk beralih kepada kitaran pelonggaran yang agresif bertujuan untuk meningkatkan eksport, pelaburan dan pekerjaan – walaupun ketika inflasi melonjak hampir 20 peratus dan susut nilai mata wang semakin pantas.

Presiden Turki juga mempertahankan teori yang tidak lazim bahawa kadar faedah yang lebih tinggi menyebabkan inflasi lebih tinggi.

Kebanyakan ahli ekonomi bagaimanapun berpendapat, Turki menghadapi krisis besar – termasuk inflasi yang tinggi – sekiranya kadar terus menurun dalam beberapa bulan akan datang.

Di bawah tekanan Erdogan, bank pusat mengurangkan kadar faedah utama daripada 19 kepada 15 peratus pada September, memacu kejatuhan bebas dalam lira.

Erdogan telah menggantikan tiga gabenor bank pusat dalam tempoh dua tahun lalu sekali gus menjejaskan keyakinan pelabur. – Agensi


Wanita Uyghur dipaksa gugur janin jika tak ikut syarat jarak kelahiran

LONDON, 24 Muharram 1442H, Sabtu – Kira-kira 80 peratus wanita yang mencapai usia subur di empat wilayah prefektur diduduki Uyghur menjadi sasaran pensterilan paksa.

Menurut laporan akademik Adeian Zenz dan Persekutuan Intra-Parlimen mengenai China (IPAC), wanita Uyghur dikenakan pengguguran paksa terutamanya jika tidak mematuhi syarat jarak kelahiran Parti Komunis China (CCP).

Secara amnya, wanita Uyghur perlu menunggu antara tiga atau empat tahun untuk mendapatkan anak semula selepas kelahiran.

Salah seorang bekas tahanan, Zumret Dawut berkata, wanita Uyghur di kem tahanan diberikan ubat yang membuatkan mereka sangat lesu bahkan kitaran haid terhenti.

“Kami juga disuntik dengan bahan yang tidak diketahui sekali minggu,” katanya menceritakan pengalaman ngeri menerusi webinar anjuran Campaign for Uyghurs, sebuah pertubuhan hak asasi manusia dan kebebasan demokratik untuk Uyghur dan rakyat Turki yang lain, baru-baru ini.

Ziba Murat, wanita Uyghur yang menetap di Virginia serta anak perempuan kepada pesara doktor perubatan yang ditahan kerajaan China berkata, beliau tidak tahu mengenai keberadaan ibunya yang dibawa ke kem penumpuan pada 11 September 2018.

Sementara itu, Duta Besar untuk isu wanita global yang juga ahli panel, Kelley Currie berkata, CCP sering menunjukkan sikap tidak peduli terhadap kewarasan kehidupan serta martabat asas manusia dan ini yang sedang berlaku di Xinjiang.

“Usaha mereka menyerang identiti teras Uyghur di peringkat keluarga sangat merosakkan sehingga kami sering kekurangan kosa kata untuk menjelaskan betapa ngerinya ini,” katanya.

CCP menahan sekurang-kurangnya lapan juta rakyat Uyghur dan minoriti lain di ‘kem penumpuan’. Laporan mendakwa sekurang-kurangnya 80,000 rakyat Uyghur dihantar bekerja di kilang di seluruh China yang bertentangan dengan kehendak mereka. – Agensi


Tiada berkesudahan, lagi rumah dan premis penduduk Palestin diroboh

TEBING BARAT, 27 Zulhijjah 1442H, Jumaat – Tentera negara pengganas Israel merobohkan beberapa buah rumah dan premis pertanian Palestin di Tebing Barat yang diduduki.

Jentolak Zionis memusnahkan dua bangunan kediaman milik keluarga Jaradat di Sair – bandar berhampiran Hebron.

Beberapa jentera milik tentera dan empat jentolak tiba di kawasan Wadi al-Sharq di Sair pada Khamis pagi.

Mereka memulakan operasi meratakan dua bangunan kediaman itu selama hampir empat jam.

Setiap bangunan mempunyai tiga flat seluas 200 meter persegi.

Pada masa sama, tentera turut menggunakan belantan serta melepaskan gas pemedih mata dan peluru getah bagi menyuraikan himpunan bantahan rakyat Palestin terhadap perobohan itu.

Agensi berita Palestin, Wafa melaporkan seorang penduduk Palestin cedera selepas terkena peluru dan beberapa yang lain menderita sesak nafas disebabkan gas pemedih mata.

Selain itu, tentera menahan pemilik bangunan itu, Ahed dan Jamal Ali Yasin Jaradat serta menyerang penduduk – termasuk kanak-kanak dan wanita – yang cuba menghalang mereka ke kawasan berkenaan. – Agensi


COVID-19 bukan lagi kecemasan antarabangsa

BANGI, 17 Syawal 1444H, Isnin – Wabak COVID-19 kini tidak lagi dikategorikan sebagai Kecemasan Kesihatan Awam yang Menjadi Kepentingan Antarabangsa (PHEIC).

Menteri Kesihatan, Dr Zaliha Mustafa berkata, keputusan itu mengambil kira trend global yang menunjukkan penurunan bagi kes kematian COVID-19, selain kemasukan kes ke hospital dan Unit Rawatan Rapi (ICU) serta tahap imuniti populasi dunia terhadap virus SARS-CoV-2 yang tinggi.

“Keputusan itu juga dibuat berdasarkan hasil perbincangan Jawatankuasa Darurat Peraturan-peraturan Kesihatan Antarabangsa(IHR) yang berlangsung di Geneva pada 4 Mei lalu,” katanya dalam kenyataan, hari ini.

Sebelum ini Kementerian Kesihatan (KKM) melanjutkan pengisytiharan kawasan tempatan jangkitan dari 1 Januari hingga 30 Jun.

Malah, pihaknya menjangkakan penilaian risiko situasi jangkitan COVID-19 akan dilaksanakan pada pertengahan Jun 2023 bagi menyemak semula pengisytiharan kawasan tempatan jangkitan.

Bagaimanapun Dr Zaliha berkata, KKM akan tetap meneruskan langkah kawalan dan pencegahan COVID-19 berdasarkan protokol sedia ada serta membuat semakan semula termasuk mengemas kini garis panduan COVID-19 dengan merujuk kepada kenyataan Pertubuhan Kesihatan Sedunia (WHO).

“Kementerian Kesihatan sentiasa komited dan akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optimum,” katanya.


Selangor benarkan solat Jumaat di masjid

BANGI, 25 Muharram 1443H, Jumaat – Seramai 100 orang jemaah termasuk pentadbir dibenar menunaikan solat Jumaat di semua masjid di negeri ini berkuat kuasa mulai solat Subuh pagi tadi, kata Exco Hal Ehwal Agama Islam, Hal Ehwal Pengguna dan Industri Halal Selangor Mohd Zawawi Ahmad Mughni.

Menerusi hantaran yang dimuat naik di Facebooknya ‘Zawawi Mughni’, beliau memaklumkan ketetapan baharu itu juga membenarkan 50 orang jemaah termasuk pentadbir melaksanakan solat Jumaat di surau kebenaran solat Jumaat, manakala surau kariah serta musolla tidak dibenarkan.

Beliau memaklumkan ketetapan itu juga membenarkan solat lima waktu dilaksanakan dengan kehadiran 50 orang jemaah termasuk pentadbir di masjid, surau kebenaran solat Jumaat dan kariah serta musolla.

“Syarat jemaah hanya kepada ahli kariah lengkap dua dos yang tinggal dalam kariah penduduk setempat dan melaksanakan kaedah penggiliran jika jemaah lengkap dua dos melebihi kapasiti yang dibenarkan.

“Sehubungan pelaksanaan ketetapan bilangan jemaah terbaharu itu, semua aktiviti pengimarahan termasuk kuliah, ceramah, tazkirah boleh dilaksanakan secara dalam talian dari kediaman penceramah,” katanya.

Zawawi berkata akses dan kemudahan ruang solat kepada musafir, pemandu e-hailing, khidmat penghantar makanan dan pemandu kenderaan awam hendaklah terus disediakan.

Selain itu katanya pengurusan jenazah bukan COVID-19 di masjid dan surau dengan kehadiran ahli kariah atau kaum kerabat terdekat tidak boleh melebihi 20 orang serta tidak melebihi enam orang bagi jawatankuasa masjid atau surau yang akan menguruskan jenazah. – Bernama


8 terbunuh, 13 cedera dalam letupan di pasar Somalia

MOGADISHU, 15 Rabiulakhir 1443H, Sabtu – Sekurang-kurangnya lapan orang terbunuh manakala 13 yang lain cedera dalam letupan bom di negeri barat daya Somalia, lapor agensi berita Anadolu.

Letupan dilaporkan berlaku di pasar yang sibuk di bandar Berdale, terletak kira-kira 310 kilometer (192 batu) dari ibu negara, Mogadishu, kata seorang pegawai polis kepada Anadolu Agency melalui telefon.

“Perhubungan terputus di kawasan itu tetapi kami boleh mengesahkan bahawa sekurang-kurangnya lapan orang, kebanyakannya orang awam telah meninggal dunia dan 13 lagi cedera,” kata seorang anggota polis di Baidoa, Mohammed Ahmed Isaq.

Beliau berkata, tiga daripada yang cedera berada dalam keadaan kritikal, manakala kecederaan yang lain tidak mengancam nyawa.

Tiada kumpulan yang mengaku bertanggungjawab atas letupan itu, tetapi kumpulan pengganas Al-Shabaab telah meningkatkan serangan di Somalia sejak beberapa hari kebelakangan ini.

Ia juga berada di belakang dua serangan berturut-turut di Mogadishu minggu lalu, salah satunya adalah pengeboman berani mati yang menyasarkan konvoi Misi Kesatuan Afrika di Somalia (AMISOM) yang mengorbankan tiga orang dan mencederakan beberapa lagi.

Di tengah-tengah ketidakamanan yang semakin meningkat, tentera Somalia telah meningkatkan operasi terhadap kumpulan itu, yang bergabung dengan organisasi pengganas Al-Qaeda. – Agensi


Pemimpin tertinggi Taliban dakwa pentadbirannya berjaya dapatkan kebebasan

KANDAHAR, 1 Syawal 1443H, Isnin – Pemimpin tertinggi Afghanistan, Hibatullah Akhundzada muncul di khalayak awam untuk kali kedua sepanjang enam tahun, dengan menyifatkan pentadbirannya kini berjaya mendapat ‘kemenangan, kebebasan dan kejayaan’ sejak mengambil alih pentadbiran tahun lalu.

Dalam ucapan yang dibuat di Masjid Eidgah, selatan negara itu, Hibatullah dikawal ketat oleh pasukan keselamatan.

“Tahniah atas keselamatan ini dan untuk sistem Islam,” katanya ketika berucap di hadapan ribuan jemaah di Masjid Eidgah di Kandahar.

Katanya, walaupun pengeboman di negara pimpinannya semakin berkurangan sejak Taliban mengambil alih pentadbiran, namun serangan kembali memuncak dalam tempoh dua minggu terakhir Ramadan tahun ini yang mengorbankan puluhan rakyat Afghanistan.

Puluhan orang awam terkorban dalam serangan yang didakwa dilakukan oleh kumpulan ISIS yang menyasarkan ahli kumpulan Syiah dan masyarakat Islam Sufi.

Menurut catatan media sosial, Hibatullah yang menyampaikan ucapan ringkas di masjid berkenaan dikatakan tidak mendongak wajahnya ke arah orang awam.

Malah pihak pentadbiran turut tidak membenarkan media membuat liputan dalam ucapan berkenaan.

Sementara itu, helikopter juga kelihatan berlegar di kawasan masjid sepanjang pemimpin tersebut berada di kawasan berkenaan.

Puluhan pasukan keselamatan Taliban diarahkan mengawal pemimpin utama berkenaan manakala beberapa pemimpin-pemimpin lain yang duduk di bahagian hadapan menghalang daripada rakyat bergambar bersama pemimpin utama tersebut.

Malah penampilan umum Hibatullah tersebut adalah merupakan kali kedua sejak mengetuai Taliban pada 2016. – Agensi


BERJASA mahu kerajaan nyata pendirian isu pemindahan penduduk Gaza

Oleh Ainul Illia Meor Suzurudin

BANGI, 18 Rabiulakhir 1445H, Khamis – Pemuda BERJASA menggesa kerajaan menyatakan pendirian jelas dalam isu nasib penduduk Gaza yang diserang berterusan tanpa sifat kemanusiaan oleh tentera rejim pengganas Zionis sejak 7 Oktober lalu.

Ketua Pemudanya, Fahmi Bazlan membuat desakan itu susulan kenyataan Menteri Dalam Negeri, Datuk Seri Saifuddin Nasution Ismail yang berkata, isu pokok kepada Palestin adalah mengeluarkan rakyatnya dari tanah Gaza yang sedang dikepung dan perkara itu dilakukan Perdana Menteri ketika ini.

Fahmi berkata, melalui pendedahan Menteri KDN juga, ia seolah-olah sudah mula menunjukkan jiwa sebenar dengan mengiktiraf Israel dan menafikan tanah Palestin yang berdaulat.

“PMX perlu ikuti perkembangan terkini di Gaza bahawa rakyat Gaza 2.2 juta penduduknya sudah pun berikrar untuk tidak akan berganjak dan teguh berdiri di belakang perjuangan Al-Qassam dan Hamas.

“Mereka adalah satu-satunya harapan untuk tanah wakaf milik umat Islam ini merdeka. Apa nilai pengorbanan mereka yang syahid sejak 75 tahun 5 juta rakyat Palestin di bunuh. Berdiam diri dan menyerah kepada percaturan Israel adalah tindakan bacul yang memalukan.

“Kerajaan perlu lebih tegas dan mempunyai pendirian yang jelas dalam soal ini,” katanya dalam kenyataan kepada Ismaweb.net.

Beliau menyatakan kebimbangan itu kerana sebarang persetujuan terhadap rancangan pemindahan lebih dua juta rakyat Gaza ke penempatan Semenanjung Sinai adalah bibit normalisasi dengan negara penjenayah Israel.

Katanya, ia menjadi lebih sensasi apabila dokumen rancangan pemindahan ini terdedah kepada umum, bukan sahaja menjadi perancangan Israel merampas secara sepenuhnya bumi Palestin.

Bahkan, tindakan itu adalah usaha memusnahkan Gerakan Perjuangan Islam Palestin (Hamas) dan seluruh perjuangan umat Islam membebaskan Palestin.

“Merujuk dokumen itu, pengusiran itu tidak akan memungkinkan lagi mereka untuk kembali dan Israel akan memulakan pembangunan dunia baru Israel di atas runtuhnya perjuangan umat Islam Palestin membebaskan tanah berdaulat apatah lagi di situ letaknya bumi Al-Quds, Al-Aqsa tercinta,” katanya.

Terdahulu, portal berita Israel melaporkan wujudnya dokumen 10 muka surat bertarikh 13 Oktober disediakan oleh Kementerian Perisikan Zionis.

Dokumen itu menilai tiga pilihan mengenai masa depan rakyat Palestin di Semenanjung Gaza dalam rangka perang semasa, dan mengesyorkan pemindahan penuh penduduk sebagai tindakan pilihan.

Dokumen itu mengesyorkan supaya Israel bertindak mengusir penduduk awam ke Sinai semasa perang; menubuhkan bandar khemah dan kemudiannya lebih banyak bandar kekal di utara Sinai yang akan menyerap penduduk yang diusir.

Selain itu, ia mahu mewujudkan zon steril beberapa kilometer dalam Mesir, dan menghalang kembalinya penduduk ke aktiviti/kediaman berhampiran sempadan dengan Israel.

Ia turut mengusulkan agar rancangan itu mendapat sokongan penuh masyarakat antarabangsa.


Bayaran haji untuk B40 kekal RM10,980 tahun ini

BANGI, 27 Syaaban 1444H, Isnin – Lembaga Tabung Haji (TH) akan meneruskan bantuan kewangan haji secara bersasar walaupun kosnya meningkat kepada RM30,850 berbanding RM28,632 tahun lalu.

Pengarah Eksekutif Haji TH, Datuk Seri Syed Saleh Syed Abdul Rahman berkata, bayaran jemaah haji muassasah kumpulan B40 kekal seperti kadar tahun lalu iaitu RM10,980 selepas kerajaan bersetuju menanggung kenaikan kadar bayaran berjumlah RM1,000 bagi kategori berkenaan.

Bagaimanapun, bagi muasassah dalam kumpulan T20, mereka yang berpendapatan lebih RM15,000 sebulan akan dikenakan bayaran penuh kos menunaikan haji iaitu RM30,859 seorang.

“Bagi kumpulan B40, jemaah masih menerima Bantuan Kewangan Haji sejumlah RM19,870 seorang atau 64 peratus daripada Kos Haji yang melibatkan bantuan sekitar RM220 juta.

“Manakala bayaran Haji jemaah Muassasah kumpulan M40 yang pertama kali menunaikan haji meningkat RM3,000 kepada RM15,980 seorang.

“Kesemua mereka masih menikmati Bantuan Kewangan Haji sebanyak RM14,870 seorang atau 48 peratus daripada kos menunaikan haji tahun ini,” katanya seperti dipetik portal tempatan, hari ini.

Syed Saleh berkata, TH memperuntukkan kos sebanyak RM400 juta bagi menampung sebahagian daripada kos jemaah haji kumpulan B40 dan M40 yang kali pertama menunaikan ibadah itu.

Manakala, jumlah bantuan bagi kumpulan M40 pula dijangka mencecah RM180 juta.


Penyelidik UM temukan fosil gajah purba ‘Stegodon’ di Perak

KUALA LUMPUR, 21 Safar 1442H, Jumaat – Pasukan penyelidik Universiti Malaya (UM) berjaya menemukan fosil gajah purba ‘Stegodon’ yang pertama di Malaysia, dipercayai berusia antara 80 hingga 30,000 tahun di sebuah gua batu kapur di Gopeng, Perak.

UM dalam satu kenyataan dikeluarkan hari ini, memaklumkan penemuan itu hasil penyelidikan yang diketuai saintis daripada Jabatan Geologi, Fakulti Sains, Dr Ros Fatihah Muhammad bersama ahli paleontologi vertebrat dan zooarkeologi, Persatuan Paleontologi Malaysia Lim Tze Tshen.

Ros Fatihah berkata penemuan itu juga hasil susulan daripada makluman kumpulan peneroka gua ‘Kinta Valley Watch’, tinjauan dan kajian oleh pasukannya.

Beliau berkata gajah Stegodon merupakan satu daripada genus ‘Proboscidea’ daripada keluarga ‘Stegodontidae’ yang sudah lama pupus, berbeza dengan gajah moden Asia (Elephas maximus) yang masih wujud di negara ini dari segi morfologi, ekologi dan taksonomi.

“Tiada penemuan fosil Stegodon di Malaysia sehingga kini. Justeru, perkara ini amat penting dari segi biogeografi dengan implikasi terhadap pembinaan semula sejarah laluan migrasi biota zaman Pleistosen, termasuk manusia.

“Kajian setakat ini menunjukkan tinggalan hidupan ini tidak berasosiasi dengan manusia purba. Bagaimanapun, amat penting dalam kajian berkaitan sejarah migrasi fauna kuno dan juga perubahan alam sekitar di rantau Asia Tenggara,” katanya.

Beliau berkata berdasarkan proses pengimejan yang dilakukan dua pakar gigi daripada Fakulti Pergigian UM Prof Madya Dr Norliza Ibrahim dan Dr Mohd Azmi Abdul Razak, fosil berkenaan berkemungkinan merupakan Stegodon yang berusia kurang dua tahun.

Justeru, Ros Fatihah berkata kawasan penemuan itu perlu diwartakan supaya dilindungi daripada pencerobohan, selain boleh dijadikan sebagai satu geotapak baharu Geopark Lembah Kinta.

Sementara itu, Naib Canselor UM Datuk Dr Abdul Rahim Hashim berkata penemuan fosil itu merupakan satu tonggak sejarah dalam bidang kajian paleontologi Kuaterner di Malaysia.

“Syabas dan tahniah saya ucapkan kepada Dr Ros Fatihah dan pasukan beliau yang telah berjaya membuka lembaran baharu bidang kajian ini,” katanya. – Bernama


Palestin hargai sokongan tidak berbelah bahagi Malaysia

KUALA LUMPUR, 8 Zulkaedah 1442H, Sabtu – Menteri Luar Palestin Dr. Riad Malki menzahirkan setinggi tinggi penghargaan dan terima kasih atas kepimpinan serta sokongan Kerajaan Malaysia kepada Palestin sejak sekian lama.

Perkara itu disampaikannya dalam pertemuan dengan rakan sejawatan dari Malaysia Datuk Seri Hishammuddin Hussein di Turki pada Jumaat, menurut kenyataan Kementerian Luar (Wisma Putra).

Dr. Riad turut memuji pendirian Malaysia yang tidak pernah berbelah bahagi dan menyatakan Palestin sentiasa boleh bergantung harap pada sokongan Malaysia.

Menurut kenyataan itu, pertemuan dengan Dr Riad merupakan sebahagian daripada program lawatan kerja Hishammuddin ke Turki yang bermula pada Jumaat. Semasa berada di Turki, Hishammuddin dijangka menghadiri Forum Diplomasi Antalya.

Selain itu, Dr. Riad turut berkongsi dengan Hishammuddin mengenai perkembangan terkini di Palestin dengan memaklumkan bahawa Palestin masih terpaksa berdepan serangan dan kekejaman berterusan daripada pihak Israel.

Hishammuddin juga menyampaikan kepada Dr. Riad yang kerajaan Malaysia juga bersetuju menyumbang lebih USD 1 juta kepada Kerajaan Palestin bertujuan membantu membina semula fasiliti ujian COVID-19 di Gaza yang telah musnah akibat dibom semasa serangan bulan lepas.

“Selain Malaysia, saya juga mencadangkan agar negara-negara yang berkongsi tekad yang sama tampil menyokong dan menggerakkan bantuan untuk Palestin – cadangan ini disambut baik oleh Dr. Riad,” katanya.

Di akhir pertemuan, Hishammuddin sekali lagi menyuarakan pendirian tegas Malaysia dalam menyokong perjuangan rakyat Palestin serta akan terus mengutuk sekeras-kerasnya kekejaman Israel terhadap Palestin.

Hishammuddin juga memaklumkan kepada Dr. Riad bahawa beliau akan ke Mesir sebaik sahaja Lawatan Kerja di Turki berakhir dan akan berkongsi perkara yang dibincangkan sewaktu bertemu Presiden Mesir, Abdel Fattah Al Sisi dan Menteri Luar Mesir, Sameh Hassan Shoukry. – Bernama


Johor bagi amaran jangan anjur program tak bermoral

JOHOR BAHRU, 4 Zulkaedah 1444H, Rabu – Kerajaan Negeri Johor memberi amaran kepada semua pihak agar tidak menganjurkan sebarang program yang mendorong orang ramai melakukan maksiat dan kegiatan tidak bermoral.

Pengerusi Jawatankuasa Hal Ehwal Agama Islam negeri, Mohd Fared Mohd Khalid turut memohon kerjasama orang ramai untuk membantu mencegah dan menghalang kegiatan itu daripada berlaku di Johor.

Beliau berkata, pihaknya telah mengarahkan Jabatan Agama Islam Negeri Johor (JAINJ) untuk mengambil tindakan segera dan menjalankan siasatan berhubung perkara itu.

“Saya bagi amaran! Demi Allah saya tak akan benarkan ia berlaku di Johor. Semua mesti bantu cegah dan halang kegiatan tak bermoral ini,” katanya dalam hantaran di laman Facebook malam ini.

Amaran itu dikeluarkan susulan tular sebuah poster bertajuk ‘Gang Bang JB Party’ yang dijadual diadakan di bandar raya ini pada 20 Jun depan dari 4 petang hingga 9 malam dan program tersebut dikatakan terbuka untuk semua kaum namun tidak dibenarkan mengambil gambar atau merakam sebarang video.

Pada Disember tahun lepas, JAINJ berjaya menggagalkan penganjuran pesta buih di kolam renang sebuah hotel di bandar raya ini selepas menerima aduan orang awam selepas jemputan ke parti tertutup itu tular melalui media sosial. – Bernama


Pecah amanah, salah guna wang: Syed Saddiq bayar jaminan RM80,000

KUALA LUMPUR, 12 Zulhijjah 1442H, Khamis – Ahli Parlimen Muar, Syed Saddiq Syed Abdul Rahman yang menghadapi pertuduhan pecah amanah dana sebuah parti politik berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14), selesai membayar jaminan RM80,000 daripada jumlah keseluruhan RM330,000 yang diperintahkan oleh Mahkamah Sesyen hari ini.

Syed Saddiq, 29, yang juga bekas Menteri Belia dan Sukan membayar wang jaminan itu di kaunter bayaran jamin di Kompleks Mahkamah Kuala Lumpur di sini sebelum beredar dari mahkamah pada jam 3 petang.

Ketika ditemui pemberita di perkarangan kompleks mahkamah itu, Syed Saddiq berkata, beliau memberi kepercayaan sepenuhnya kepada peguam Gobind Singh Deo dan Datuk S Ambiga untuk mengendalikan kes itu.

“Saya akan membuat siaran langsung di akaun Facebook saya pada pukul 8 malam ini berhubung kes ini,” katanya.

Terdahulu, Hakim Mahkamah Sesyen Azura Alwi membenarkan Syed Saddiq melunaskan bayaran ikat jamin sebanyak RM80,000 pada hari ini manakala baki RM250,000 selewat-lewatnya Selasa depan.

Bagi pertuduhan pertama, Syed Saddiq didakwa sebagai Ketua Angkatan Bersatu Anak Muda (Armada) Parti Pribumi Bersatu Malaysia (Bersatu), yang telah diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Dia dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya di antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan. – Bernama


Komuniti Malaysia di AS saling berhubung ketika COVID-19

KUALA LUMPUR, 5 Rabiulawal 1442H, Khamis – Komuniti Malaysia yang tinggal di Amerika Syarikat (AS) saling bantu-membantu dan sentiasa berkomunikasi, melalui laman sosial antara satu sama lain sebagai langkah pencegahan mendepani pandemik COVID-19 di negara itu.

Seorang rakyat Malaysia yang menetap di New York yang hanya mahu dikenali sebagai Boon Hoe, 36, berkata langkah itu termasuk, berkongsi maklumat yang tepat apa yang berlaku di lapangan dan juga maklumat yang dikeluarkan daripada pihak berkuasa.

Beliau berkata meskipun tiada arahan penguatkuasaan Perintah Kawalan Pergerakan seperti mana di Malaysia, namun ramai rakyat di negara itu tidak keluar rumah kerana bimbang dikhuatiri dijangkiti COVID-19.

“Yang paling ketara ialah komunikasi dari Konsulat Besar Malaysia di New York, yang sentiasa mengingatkan rakyat Malaysia di sini sentiasa mematuhi standard operasi prosedur (SOP) yang ditetapkan, termasuk jika mereka mahu pulang ke tanah air,” katanya.

Beliau berkata demikian ketika menjadi tetamu program Darah Muda yang disiarkan Bernama TV malam tadi.

Boon Hoe, yang bekerja sebagai pengurus produk dan inovasi dan sudah 18 tahun menetap di AS, turut berkongsi pengalaman, walaupun kes COVID-19 di negara itu tinggi namun jumlahnya berbeza dan bergantung kepada negeri-negeri tertentu, yang berpihak kepada parti politik yang berkempen.

Beliau berkata ada yang negeri-negeri yang berpihak kepada parti politik tertentu menetapkan SOP seperti penjarakan fizikal, pemakaian pelitup muka, sepanjang tempoh berkempen Pilihan Raya Presiden negara itu.

“Pandangan saya, di New York (sebagai contoh), masih terkawal,” katanya sambil mengakui ada rakannya yang turut dijangkiti COVID-19, bagaimanapun keadaannya stabil.

Berdasarkan kemas kini daripada carian Google mengenai statistik COVID-19, AS telah mencatatkan seramai lebih 200,000 kematian dengan lebih 8 juta kes dilaporkan. – Bernama


‘Sekali lagi UMNO jatuh, mungkin tak akan bangun lagi’

BANGI, 6 Syaaban 1442H, Sabtu – Tan Sri Annuar Musa mengakui suara lantangnya menegur UMNO kerana tidak mahu parti itu dijadikan alat kepentingan kumpulan atau individu tertentu.

Ini kerana, baginya, keutamaan parti ketika ini adalah untuk memenangi Pilihan Raya Umum ke-15 (PRU-15).

Justeru, teguran yang dilakukan dek kerana tidak mahu UMNO mengulangi nasib sama seperti Pilihan Raya Umum ke-14 (PRU-14).

Beliau berkata, jika dulu, orang kritik kita, kita akan pecat selain mengamalkan budaya membodek pemimpin yang akhirnya menjadikan kita jatuh tersungkur.

“Maka, ambillah semua itu sebagai iktibar kerana di luar sana terdapat tujuh juta pengundi muda yang sedang menunggu saat berdaftar sebagai pengundi berusia 18 tahun.

“Orang muda mahu melihat sebuah parti yang murni perjuangannya, parti yang bersih dengan dipimpin pemimpin berintegriti. Mereka mahu lihat parti mempunyai masa depan.

“Jika kita masih bawa ‘filem’ lama yang tidak selari dengan hasrat rakyat , saya percaya kita akan ditolak oleh rakyat. Kalau sekali lagi UMNO jatuh, mungkin UMNO tidak akan bangun lagi,” katanya seperti dilapor Berita Harian.

Pada masa sama, Annuar menegaskan, beliau tidak bimbang sekiranya kelantangannya menegur parti secara terbuka di media sosial menyebabkan diambil tindakan disiplin, termasuk dipecat daripada parti.

Bekas Setiausaha Agung Barisan Nasional (BN) itu tetap mempertahankan pendiriannya demi kebaikan parti serta mahu UMNO terus diterima rakyat.

Katanya, beliau reda dan berharap hanya dirina seorang dikenakan tindakan, seandainya sikap keterbukaannya menyebabkan beliau dipecat.

“Saya tidak bimbang apa-apa, saya hanya mahu UMNO selamat, dihormati dan disukai rakyat. Saya adalah ahli nombor 124 daripada 3.5 juta ahli.

“Saya juga seorang yang menaja menghidupkan semula UMNO baharu selepas parti itu diharamkan selain saya pernah menjadi ahli Majlis Tertinggi (MT) hampir 30 tahun.

“Macam-macam orang menyindir nak pecat saya kononnya saya tidak setia dan mahu lompat pergi Parti Pribumi Bersatu Malaysia (BERSATU). Saya nak tanya adakah mereka mampu membuktikan kesetiaan kepada parti melebihi kesetiaan saya,” katanya.


Israel beku perintah roboh rumah keluarga Palestin di Silwan

BAITULMAQDIS, 4 Muharram 1443H, Jumaat – Negara pengganas Israel membekukan sebahagian besar perintah perobohan rumah Palestin di kawasan Silwan, di sini.

Bagaimanapun, mahkamah sama memerintahkan pembekuan itu membenarkan perobohan 16 rumah untuk terus berjalan sekali gus menunjukkan bahawa keputusan tersebut hanya sekadar menangguhkan dan bukannya pembatalan.

Hakim Sigal Albo berkata, beliau telah mencapai kesimpulan bahawa ‘ada ruang untuk memberi lanjutan tertentu.’

Biarpun begitu, keluarga Palestin melihatnya hanya sebagai penundaan perobohan yang tidak dapat dielakkan dan bukan kemenangan.

Pemilik harta tanah di kawasan Baitulmaqdis Timur, khususnya Silwan berusaha untuk menjaga kediaman mereka melalui jalan undang-undang di mahkamah Israel.

Sejak awal tahun ini, sekurang-kurangnya 81 rumah Palestin di Baitulmaqdis Timur dirobohkan atas perintah pihak berkuasa pendudukan Israel.

Pemilik terpaksa melakukan perobohan itu sendiri atau membayar pihak berkuasa untuk melakukannya. – Agensi


Warga asing dalangi kegiatan lombong emas haram di Lipis, Pahang

LIPIS, 5 Rabiulakhir 1442H, Sabtu – Pejabat Hutan Daerah (PHD) Lipis mengesan kegiatan melombong emas secara haram yang didalangi oleh dua lelaki warga asing.

Kegiatan itu dikesan dijalankan dalam kawasan Hutan Simpan Ulu Jelai, Mukim Ulu Jelai, di sini, kelmarin.

Pegawai PHD Lipis, Nor Shahrini Nordin Ahmad berkata, anggota Unit Penguatkuasa PHD Lipis terpaksa berjalan kaki sejauh tujuh kilometer dan mengharungi dua anak sungai untuk sampai ke lokasi, Sungai Kasai menjadi pusat kegiatan melombong secara haram itu.

Katanya, kegiatan berada dalam Kompatmen 128, 110 dan 111 Hutan Simpan Ulu Jelai yang sebelum ini terkenal dengan kegiatan melombong emas secara haram oleh pihak tidak bertanggungjawab dilakukan secara individu dan berkumpulan.

“Ketika serbuan dilakukan dua lelaki warga Myanmar berumur 26 dan 30 tahun pemegang kad Pertubuhan Bangsa-Bangsa Bersatu bagi Pelarian (UNHCR) ditahan.

“Mereka dipercayai menjadi dalang utama kegiatan melombong berskala sederhana itu dengan menggunakan kaedah palong, pam air dan jentera,” katanya seperti dipetik Harian Metro.

Nor Shahrini berkata, siasatan mendapati sindiket terbabit menjadikan sepanjang Sungai Kasai sebagai lokasi utama kegiatan melombong.

“Jengkaut digunakan untuk mereka membuat dan mengambil tanah bagi proses menapis bahan galian menggunakan palong besi.

“Dua lelaki terbabit dipercayai berpengalaman luas mencari gali bahan galian terutama emas, mereka juga mendapat sokongan beberapa individu yang bertindak menguruskan kegiatan itu,” katanya.

Beliau menambah, pihaknya bertindak menyita kenderaan pacuan empat roda jenis Ford Ranger, jengkaut, palong, enjin pam air dan enjin kuasa elektrik.

“Tinjauan secara berterusan akan dilakukan di kawasan terbabit bagi memastikan kegiatan melombong secara haram tidak berlaku lagi selepas ini.

“PHD Lipis memandang serius kegiatan menceroboh hutan simpan di daerah ini oleh pihak tidak bertanggungjawab menjalankan kegiatan melombong emas secara haram dan tindakan tegas menanti sindiket terbabit,” katanya.


Turki umum penemuan gas terbesar di Laut Hitam dalam kuasa Islam

SIAPA sangka di saat Turki diserang hebat dari segi politik, disekat hebat dari segi ekonomi, dan diperangi dahsyat dari segi ketenteraan – kerana pendirian Islamis di pentas antarabangsa – hari ini Allah SWT membuktikan janji Dia akan membantu hamba yang memperjuangkan agama-Nya itu benar.

Turki baru sahaja mengumumkan penemuan gas terbesar di Laut Hitam dalam sejarah kuasa Islam itu yang bakal menamatkan kebergantungan kepada import tenaga asing.

Penemuan ini cukup kritikal kerana Turki saat ini berada dalam pelbagai tekanan antarabangsa kerana pendirian Islamis kerajaan pimpinan Erdogan ini, antaranya ialah mengembalikan status Ayasofya warisan Sultan Muhammad al-Fatih sebagai masjid serta menentang tindakan Emiriah Arab Bersatu (UAE) untuk mengadakan hubungan diplomatik dengan Israel.

Mata wang Lira Turki juga berada dalam keadaan tekanan, khususnya selepas Amerika Syarikat mengenakan beberapa sekatan ke atas Turki.

Malah, Turki juga disingkir daripada projek pesawat pejuang F-35 dari Amerika hingga kerugian tidak kurang setengah bilion AS$ semata-mata kerana membeli sistem pertahanan udara S-400 dari Rusia.

Segala sekatan dan tekanan ini tidak menghalang Turki pimpinan Erdogan untuk terus memelihara 3 juta pelarian Syria di dalam negaranya.

Segala sekatan dan tekanan ini juga tidak menghalang Turki daripada terus menaja pelbagai biasiswa pelbagai peringkat pendidikan kepada warga bukan Turki, termasuklah rakyat Malaysia dan negara-negara Islam dan bukan Islam lain.

Paling penting, segala sekatan dan tekanan antarabangsa ini tidak sama sekali mengendurkan semangat Erdogan untuk menegakkan syiar Islam di dalam dan luar Turki.

Lebih simbolik, penemuan 320 bilion meter padu gas di Laut Hitam itu dilakukan oleh kapal bernama ‘Fatih’ – sempena gelaran nama penguasa Uthmaniyyah yang menakluki Constantinople, Sultan Muhammad al-Fatih.

Sebelum ini Turki bergantung pada bekalan dari Rusia dan Iran di mana tahun lalu sahaja import tenaga Turki adalah bernilai sebanyak AS$41 bilion.

Penemuan gas ini bakal memberi impak besar bukan sahaja ke atas trajektori kuasa ekonomi, tetapi juga kuasa politik dan ketenteraan Turki.

Jika rancangan projek pesawat pejuang generasi kelima Turki ingin diteruskan selepas disingkir Amerika daripada F-35, Turki kini berpeluang menggunakan pendapatan tambahan ini dengan menyertai projek Sukhoi SU-57 bersama Rusia.

Penemuan simpanan gas yang bakal melonjakkan kuasa ekonomi Turki dalam keadaan Turki berdepan tekanan antarabangsa kerana pendirian Islamis ini benar-benar membuktikan kebenaran janji Allah dalam Surah al-‘Imraan:

“Jika Allah menolong kamu mencapai kemenangan maka tidak ada sesiapa pun yang akan dapat mengalahkan kamu; dan jika Ia mengalahkan kamu, maka siapakah yang akan dapat menolong kamu sesudah Allah (menetapkan yang demikian)? Dan (ingatlah), kepada Allah jualah hendaknya orang-orang yang beriman itu berserah diri”.

Abdul Muein Abadi
Penyelidik PhD di Faculty of Governance and Global Affairs, Leiden University, Belanda.


Palestin sokong Azerbaijan buka pejabat diplomatik di Palestin

RAMALLAH,10 Ramadan 1444H, Sabtu – Menteri Luar Palestin, Riyad Al-Maliki mengalu-alukan keputusan Azerbaijan yang berhasrat membuka pejabat diplomatik di Ramallah, tidak lama lagi.

Menurut kenyataan, keputusan itu dicapai dalam mesyuarat bersama rakan sejawat, Jeyhun Bayramov yang berlangsung di ibu pejabat Kementerian Luar Palestin di Ramallah, Khamis lalu.

Kenyataan itu memetik Menteri Luar Azerbaijan sebagai berkata, negaranya akan membuka pejabat perwakilan diplomatik di Palestin tahun ini.

Riyad pada masa sama melihat keputusan membuka pejabat perwakilan akan meningkatkan kerjasama dalam pelbagai bidang termasuk kebudayaan, pelancongan, pendidik, pembangunan saintifik.

Selain itu, ia akan menyumbang kepada pengukuhan dan penyatuan hubungan antara kedua-dua hubungan dalam kepentingan bersama.

Malah, Riyad berharap tahap perwakilan akan diubah menjadi kedutaan selepas ini.

Katanya, Palestin dan Azerbaijan mempunyai hubungan kekeluargaan dan persahabatan dan rakyat mereka dikaitkan mempunyai nilai sejarah, agama yang sama.

Sementara itu, Bayramov mengesahkan pendirian negara menyokong penyelesaian dua negara dan penubuhan negara Palestin dengan menjadikan Baitulmaqdis sebagai ibu negara. – Agensi


Patutnya tukar nama jalan Inggeris lain kepada Jalan Palestin

Oleh Athirah Huda Zalhe

BANGI, 10 Safar 1442H, Isnin – Gerakan Islam, Ikatan Muslimin Malaysia (ISMA) menuntut Dewan Bandaraya Kuala Lumpur (DBKL) memasyhurkan semula Jalan Raja Laut 1 dan menukar nama jalan Inggeris lain kepada Jalan Palestin.

Timbalan Presiden ISMA, Ustaz Muhammad Fauzi Asmuni berkata, meskipun pemasyhuran Jalan Palestin disokong, tindakan DBKL menenggelamkan nama Raja Laut sebagai tokoh Melayu juga dikesalkan.

“Permasyhuran nama Jalan Palestin sebagai satu lambang sokongan rakyat Malaysia kepada perjuangan rakyat Palestin adalah satu langkah baik yang dinantikan semua orang Islam di Malaysia.

“Cuma yang mungkin menjadikan ramai orang Melayu terkilan adalah kerana di dalam usaha menaikkan nama Palestin, pihak berwajib telah menenggelamkan nama tokoh Melayu iaitu Raja Laut,” katanya kepada Ismaweb.net, hari ini.

Sabtu lalu, Jalan Raja Laut 1 secara rasmi ditukarkan kepada Jalan Palestin, sebagai simbol sokongan Malaysia kepada perjuangan rakyat Palestin.

DBKL dalam satu kenyataan memaklumkan, cadangan untuk mewujudkan Jalan Palestin di Kuala Lumpur tercetus ketika Majlis Himpunan Hari Quds Sedunia yang diadakan di Dataran DBKL, pada Mei 2019.

Katanya, Kementerian Wilayah Persekutuan telah memohon kepada pihak DBKL untuk menamakan sebarang jalan di Kuala Lumpur sebagai Jalan Palestin.

“Proses untuk mengenal pasti jalan yang sesuai sebagai Jalan Palestin mengambil masa yang agak lama kerana perlu dibuat secara teliti dan perlu melalui prosedur-prosedur yang ditetapkan seperti mana penamaan jalan-jalan yang lain,” kata DBKL.

Menyifatkan tindakan itu sebagai tidak cermat, Ustaz Muhammad Fauzi berkata, pemilihan Jalan Raja Laut 1 itu menunjukkan pihak berwajib tidak peka dengan sejarah tanah air atau mungkin ia rancangan halus yang disengajakan.

“Ada lagi baki beberapa jalan di Kuala Lumpur yang masih mengekalkan nama Inggeris seperti Jalan Conlay, Jalan Stonor dan sebagainya yang sepatutnya dijadikan pilihan utama untuk dimasyhurkan sebagai Jalan Palestin.

“Kita menuntut dari pihak berwajib agar membetulkan keadaan dengan segera, sama ada dengan memasyhurkan semula nama Jalan Raja Laut 1 dan menukar nama jalan dengan nama Inggeris kepada Jalan Palestin,” katanya.


KJ setuju terus kuat kuasa larangan merokok di kedai makan

BANGI, 14 Rabiulawal 1443H, Khamis – Menteri Kesihatan, Khairy Jamaluddin Abu Bakar bersetuju dengan cadangan warganet yang mahu penguatkuasaan terhadap larangan merokok di premis makanan diteruskan meskipun kerajaan telah bertukar tangan.

Menyifatkan inisiatif yang dibawa oleh Datuk Seri Dr Dzulkefly Ahmad sebagai dasar yang bagus, Khairy berkata, semalam, beliau telah meminta penguatkuasaan terhadap larangan merokok ini ditingkatkan lagi.

Beliau berkata demikian dalam ciapan balas kepada seorang pengguna Twitter @hafifyhafidz yang memohon penguatkuasaan itu diteruskan kerana kesal apabila masih ramai yang merokok dalam premis makanan.

”Mohon @Khairykj sebagai Menteri Kesihatan, kembali tingkatkan pematuhan larangan merokok di kedai makan. Makin ramai pulak hisap rokok dalam kedai macam larangan dah dihapuskan,” katanya.

Khairy dalam jawapan ringkas berkata: “Setuju. Ini dasar yang bagus dari zaman @DrDzul. Semalam saya telah minta penguatkuasaan terhadap larangan merokok ini ditingkatkan lagi.

“Sambil memantau pematuhan SOP pandemik, boleh denda perokok yang langgar larangan tersebut. Sekali harung,” katanya dalam ciapan di laman Twitter, hari ini.

Kerajaan menguatkuasakan larangan merokok di tempat makan di bawah Peraturan-Peraturan Kawalan Hasil Tembakau (Pindaan) 2018 berkuat kuasa pada 1 Januari 2019, yang hanya membenarkan perokok merokok di kawasan tiga meter atau 10 kaki dari kedai makan dan restoran terbuka.


Anehnya doa Nabi Yunus

1. RASULULLAH ﷺ memuji doa Nabi Yunus yang diucapkan oleh beliau ketika menghadapi kesulitan (HR al-Tirmizi) . Doa ini direkodkan di dalam al-Quran dengan lafaz:

لَا إِلَهَ إِلَّا أَنْتَ سُبْحَانَكَ إِنِّي كُنْتُ مِنَ الظَّالِمِينَ

2. Menurut hadith yang diriwayatkan oleh al-Imam Ahmad, Rasulullah ﷺ berpesan bahawa sesiapa yang berdoa dengan doa Nabi Yunus ini, maka Allah akan memperkenankan doa mereka. Sabda Rasulullah:

فإنه لم يدع بها مسلم ربه في شيء قط إلا استجاب له

“Sesungguhnya tidak ada muslim yang berdoa dengannya untuk apa saja (hajatnya), melainkan akan dimakbulkan Allah doanya itu.” (HR Ahmad, dinilai Sahih oleh Ahmad Syakir)

3. Anehnya, lafaz doa Nabi Yunus ini seakan tidak berbentuk doa. Tiada lafaz “Allahumma”, dan tiada lafaz “Ya Rabbi.” Sekiranya diperhatikan, lafaz doa ini hanyalah manifestasi seorang hamba yang mengesakan dan menyucikan Allah. Nah! Inilah dia intipati doa yang terbaik.

4. Intipati doa terbaik adalah doa yang mengandungi elemen tauhid, tasbih dan istighfar. Doa Nabi Yunus mengandungi ketiga-tiga komponen ini. Ini sekaligus akan menzahirkan diri kita adalah sebagai seorang hamba yang sangat memerlukan kepada Tuhan yang Esa.

5. Inilah yang seharusnya yang disedari oleh seorang hamba. Mereka dijadikan oleh Allah dan mereka memerlukan Allah. Mereka tidak seperti liberal yang merasakan diri mereka yang menentukan apa yang mereka hendaki. Sekiranya mereka ingin mengamalkan perlakuan terkutuk, tiada siapa yang boleh melarang mereka kerana menurut liberal, ini adalah hak asasinya sebagai manusia. Sedang Allah membimbing kita melalui panduan di dalam al-Quran dan menyedarkan diri manusia bahawa Allah sentiasa bersama mereka.

6. Allah mengingatkan kepada kita bahawa para Nabi terdahulu tidak lekang dari berdoa. Nabi Ibrahim berdoa supaya dikurniakan anak, Nabi Musa berdoa supaya dipermudahkan urusan dan Nabi Yunus berdoa supaya Allah ampunkan dirinya.

7. Sekiranya para Nabi sendiri berdoa, apakah yang membuatkan kita sombong untuk berdoa seusai solat? Sertakan doa Nabi Yunus ini dalam doa kita. Semoga permohonan kita diperkenan.

Moga Allah mengampunkan kita.

Dr Ahmad Sanusi Azmi
Setiausaha Majlis Ulama ISMA (MUIS)


Taliban dakwa berjaya tawan Panjshir

KABUL, 29 Muharram 1443H, Selasa – Taliban kini sudah menguasai sepenuhnya wilayah Panjshir, kata jurucakap kumpulan itu ketika menguatkan kawalannya terhadap negara bekenaan tiga minggu selepas mengambil alih Kabul.

“Dengan kemenangan ini, negara ini sudah bebas sepenuhnya daripada kancah peperangan,” kata ketua jurucakap Taliban, Zabihullah Mujahid.

Gambar di media sosial menunjukkan anggota Taliban berdiri di hadapan pintu pagar perkuburan gabenor wilayah Panjshir.

Bagaimanapun jurucakap Barisan Penentangan Nasional (NRF) berkata, tuntutan Taliban berhubungan kemenangan itu palsu dan tentera penentang terus bertempur, sambil menambah bahawa kehadiran tentera dalam ‘posisi strategik’ di seberang lembah Panjshir.

Keberadaan pemimpin gerakan anti-Taliban Afghanistan, Ahmed Massoud dan Amrullah Saleh – bekas Naib Presiden Afghanistan tidak diketahui dengan segera.

Biarpun begitu, Massoud mengatakan dalam hantaran di akaun Twitter bahawa beliau selamat.

“Kami berada di Panjshir dan penentangan kami akan berterusan,” katanya tanpa memberikan maklumat lanjut berhubung keberadaannya.

Menawan Panjshir akan menjadi kemenangan simbolik utama bagi Taliban, yang tidak pernah berjaya melakukannya ketika mereka terakhir memerintah negara itu. – Agensi


PBB gesa dunia suara bantahan keganasan tentera Myanmar

MOSCOW, 17 Rejab 1442H, Isnin – Setiausaha Agung Pertubuhan Bangsa-Bangsa Bersatu (PBB) António Guterres mengutuk sekeras-sekerasnya kekerasan tentera Myanmar terhadap penunjuk perasaan anti-kudeta, mendesak masyarakat antarabangsa untuk menyatakan pendirian tegas ia mesti dihentikan, kata jurucakapnya Stephane Dujarric, pada Ahad.

Sekurang-kurangnya 18 orang maut di seluruh Myanmar pada Ahad semasa pertempuran antara polis dan penunjuk perasaan anti-kudeta, lapor Agensi Berita Sputnik memetik Pejabat Pesuruhjaya Tinggi Hak Asasi Manusia PBB.

“Setiausaha Agung mengecam tindakan kekerasan di Myanmar. Beliau bimbang dengan peningkatan kematian dan kecederaan. Penggunaan kekerasan terhadap penunjuk perasaan dan menahan dengan sewenang-wenangnya merupakan perbuatan yang tidak boleh diterima,” kata jurucakap itu.

Setiausaha Agung menggesa masyarakat antarabangsa bersatu dan sepakat menyatakan bahawa tentera perlu menghormati kehendak rakyat Myanmar,” kata kenyataan itu. – Bernama


Arak ‘Timah’: Tukar nama saja, ingatkan nak haram terus – Netizen

BANGI, 22 Rabiulawal 1443H, Jumaat – Kecoh di media sosial selepas pengeluar arak jenama ‘Timah’ memohon tempoh seminggu untuk berbincang dengan pemegang saham dan lembaga pengarah, bagi menukar nama serta imej pada label produk keluaran syarikat itu.

Tinjauan Ismaweb.net di laman sosial mendapati, rata-rata netizen mempertikaikan mengapa isu nama yang diberi perhatian sedangkan ramai yang menanti masa untuk kerajaan mengharamkan minuman keras di negara ini.

“Ingatkan kerajaan nak haramkan terus arak. Tukar nama saja?” demikian kata Farra Heeda Abdul Ghaffar.

“Kenapa lebih fokus nak tukar nama saja. Itu arak tetap arak dan tetap haram diluluskan di sebuah negara Islam,” itu pula kata Abdul Aziz Daud.

“Tak perlu tukar nama. Tutup terus kilang itu. Memalukan negara saja yang Malaysia ini negara Islam,” kata Kamarudin Abd Hamid.

Sementara pengguna media sosial dikenali sebagai Emelia Mohd Amin menganggap tindakan pihak tertentu mempertahankan penggunaan jenama Timah sebagai isu jenaka.

“Patutnya haramkan terus arak dari Malaysia. Ini nak pertahankan sekadar nama. Macam lawakkan,” katanya.

Sebelum ini, penggunaan jenama ‘Timah’ pada arak keluaran tempatan itu menimbulkan perasaan kurang senang dalam kalangan umat Islam serta turut dibincangkan dalam Sidang Dewan Negara.


Polis kesan dua pemilik akaun Instagram berkomunikasi lucah

KUALA LUMPUR, 29 Syawal 1442H, Khamis  – Polis sedang mengesan pemilik akaun Instagram dikenali sebagai ‘safieyillias94’ dan ‘pipinatasha’, yang disyaki melakukan komunikasi lucah dan amang seksual membabitkan kanak-kanak di bawah umur.

Ketua Polis Daerah Kajang ACP Mohd Zaid Hassan berkata, pihaknya menerima laporan polis daripada seorang pensyarah sebuah universiti awam, yang telah melihat pautan Instagram secara langsung di atas penama kedua-dua mereka yang berpakaian secara menjolok mata.

Selain itu, beliau berkata, kedua-dua hos berkenaan juga menunjukkan aksi penggunaan vape kepada kanak-kanak terbabit.

“Sesiapa yang mempunyai apa-apa maklumat berkenaan kejadian atau suspek, boleh menghubungi mana-mana balai polis atau pegawai penyiasat kes.

“Kes berkenaan disiasat di bawah Seksyen 12 (1) Akta Kesalahan Seksual Terhadap Kanak-Kanak 2017 serta Seksyen 233 Akta Komunikasi dan Multimedia,” katanya dalam kenyataan malam tadi. -Bernama


Anwar gagal batal saman kes pengampunan penuh sabitan liwat

KUALA LUMPUR, 3 Safar 1442H, Isnin – Presiden PKR, Datuk Seri Anwar Ibrahim hari ini gagal membatalkan saman pemula yang difailkan oleh peguam Mohd Khairul Azam Abdul Aziz berhubung pengampunan penuh yang diberikan kepada ketua pembangkang itu berkaitan sabitan dan juga hukuman penjara atas kesalahan meliwat bekas pembantu peribadinya.

Hakim Mahkamah Tinggi Datuk Akhtar Tahir juga menolak permohonan sama oleh Lembaga Pengampunan.

Ketika menolak permohonan Anwar dan Lembaga Pengampunan itu, Akhtar berkata, plaintif (Mohd Khairul Azam) mempunyai locus standi dalam memulakan saman itu kerana beliau adalah ahli masyarakat umum dan berkelayakan sebagai peguam selain ada isu-isu yang boleh dibicarakan yang perlu didengar sepenuhnya.

Beliau juga berkata, Yang di-Pertuan Agong menjalankan kuasa eksekutif ketika membenarkan pengampunan kepada Anwar itu.

“Sekiranya Seri Paduka menjalankan kuasa eksekutif, mana mungkin baginda tidak boleh dibicarakan, ini bukan pengampunan diraja, ini pengampunan eksekutif kerana baginda menjalankan peranan sebagai eksekutif.

“Justeru, jika baginda menjalankan kuasa eksekutif, maka ada prosedur dan undang-undang yang membenarkan anda mempersoalkan kuasa eksekutif,” kata hakim.

Akhtar berkata, kes itu bukan kes mudah yang boleh ditolak begitu sahaja dan saman yang difailkan adalah kaedah yang tepat bagi memulakan prosiding memandangkan ada bukti termasuk keterangan lisan mungkin perlu dikemukakan.

Menyentuh tentang kesaksamaan di sisi undang-undang, hakim berkata, sekiranya ada alasan untuk mewajarkan pengampunan itu maka alasan-alasan tersebut perlu dinyatakan.

Beliau berkata, ini kerana ada individu yang turut disabitkan atas kesalahan sama akan berasa berlaku ketidakadilan.

“Ini adalah isu sivil yang perlu dibuktikan berdasarkan keseimbangan kemungkinan. Saya menolak kedua-dua permohonan tanpa sebarang perintah mengenai kos,” katanya, dan menetapkan tarikh perbicaraan dari 24 hingga 26 Mac tahun depan dengan pengurusan kes pada 18 Feb tahun depan.

Peguam Mohamed Haniff Khatri Abdulla dan Datuk M Reza Hassan mewakili Mohd Khairul Azam manakala Anwar diwakili oleh peguam J. Leela, sementara Peguam Kanan Persekutuan Natra Idris mewakili Lembaga Pengampunan.

Ahli Parlimen Port Dickson itu memfailkan permohonan pada 13 Mei lalu, antara lain atas alasan Khairul Azam selaku plaintif tidak mempunyai locus standi atau kedudukan di sisi undang-undang untuk meneruskan tindakan saman tersebut, tuntutan saman plaintif remeh, mengaibkan serta suatu penyalahgunaan proses mahkamah.

Mohd Khairul Azam selaku plaintif memfailkan saman itu menerusi Tetuan Raja Riza & Associates pada 26 Feb lepas dengan menamakan Lembaga Pengampunan dan Anwar selaku defendan pertama dan kedua.

Peguam itu mendakwa pengampunan penuh yang diberikan kepada Anwar bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.

Dakwanya, pada ketika itu Lembaga Pengampunan belum dibentuk dengan sempurna berikutan negara baru selesai menjalankan Pilihan Raya Umum (PRU) ke-14 pada 9 Mei 2018 dan dalam proses membentuk kerajaan baharu.

Mohd Khairul Azam juga mendakwa, susulan keputusan PRU itu, beberapa tindakan yang melanggar Perlembagaan Persekutuan telah diambil bagi membolehkan Anwar menerima pengampunan yang membebaskannya dari penjara.

Anwar dihukum penjara hingga lima tahun kerana meliwat pembantu peribadinya Mohd Saiful Bukhari Azlan, dan sabitan itu dikekalkan oleh Mahkamah Persekutuan pada 10 Feb 2015. – Bernama